Srbija - datum: 2018-07-09 PREDSJEDNIK ODBORA SKUPŠTINE SRBIJE ZA KOSOVO I METOHIJU MILOVAN DRECUN SAOPŠTIO Priština bi da preskoči formiranje ZSO\nPriština po svaku cijenu želi da preskoči formiranje Zajednice srpskih opština istovremeno očekujući da dođe do konačnog dogovora sa Beogradom, rekao je predsjednik Odbora Skupštine Srbije za Kosovo i Metohiju Milovan Drecun.\nOn je naveo da će srpski tim pripremiti statut do 4. avgusta, roka koji je Brisel dao Prištini kada su Srbi, pet godina od potpisivanja Briselskog sporazuma, najavili da će sami formirati ZSO.\nDrecun ističe da sa Prištinom „stvari stoje drugačije”.\n– Njihovo nagovještavanje da očekuju konačno rješenje, a to je po njima nezavisnost Kosova, pokazuje da oni po svaku cijenu hoće da preskoče formiranje ZSO. Oni insistiraju da ih priznamo i tretiramo kao nezavisnu državu, a to se neće dogoditi čak i po cijenu da zbog toga ne budemo primljeni u EU – rekao je Drecun za Radio-televiziju Srbije.\nOn je istakao da izostanak reakcije i mlaka kritika Brisela na ovakvo ponašanje Prištine nije donijela rezultate.\n– Brisel reaguje kao tigar bez zuba, Priština primi te kritike i ne reaguje. Nama je više dosta takvih reakcija iz Brisela, potrebna je akcija – zaključio je Drecun.\nPut Srbije u Evropsku uniju je nepovratan, istakao je u intervjuu „Fonetu” šef Delegacije EU u Beogradu, ambasador Sem Fabrici, i naglasio da pitanje ulaska Srbije u Uniju ne počinje sa „da li”, već „kada”, ali da pravno obavezujući sporazum sa Prištinom ne znači „automatsko članstvo”.\nObjašnjavajući stav o ireverzibilnosti priključenja EU, uprkos disonantnim tonovima predstavnika vlasti, Sem Fabrici je, u okviru serijala razgovora Kvaka 23, nedvosmisleno odgovorio da je „taj proces nepovratan”.\nFabrici je novinarki Danici Vučenić rekao da to „nije pitanje njegovog povjerenja, već da o tome govore rezultati” i podsjetio da je „dvije trećine stranih investicija u ovu zemlju došlo iz EU”.\nIstovremeno, „dvije trećine srpskog izvoza ide u EU, ljudi putuju svuda po Evropi, to je ono što govori o nepovratnosti procesa”, precizirao je Fabrici i dodao da proces evropskog pridruživanja vodi „kroz privredno, zakonodavno i insititucionalno usklađivanje”.\nOn smatra i da su poruke predsjednika države i zvanični stavovi i saopštenja Vlade Srbije u tom pogledu konszistentni.\nMora da se posmatra „šira slika”, a ne „pojedinačne izjave ministara”, jer je „osnovna poruka cijele Vlade, što se čulo i tokom obilježavanja njene godišnjice u Subotici, da je budućnost Srbije u EU”, naglasio je Fabrici.\nPrema njegovoj ocjeni, i 14 pregovaračkih poglavlja otvorenih do sada predstavljaju „dobar rezultat i napredak se primjećuje”.\nNa primjedbu da Srbija, na osnovu pojedinih zaključaka Savjeta EU i dijelova Godišnjeg izvještaja Evropske komisije, iznutra ne djeluje kao zemlja kandidat, Fabrici je uzvratio da je „priključenje EU složen proces”.\nU pregovorima se tretira mnogo oblasti, od privrede, demokratije i migracija, do vladavine prava, ilustrovao je on i konstatovao da su izvještaji „faktografska slika stanja sa preporukama”.\nFabrici nije saglasan sa ocjenama da postoji razlika u „oštrini tona” pisanih izvještaja i zaključaka EU i izjava evropskih zvaničnika o Srbiji i njenom napretku.\n– Ne bih rekao da postoji nesklad između onoga što piše i onoga što kažemo, mislim da postoji konzistentnost – tvrdi Fabrici.


Krizni štab danas verovatno o pooštravanju mera\nImunolog i član Kriznog štaba dr Srđa Janković rekao je da ne želi da prejudicira, ali očekuje da će se na današnjoj sednici štaba razmatrati pooštravanje nekih mera.\nBiće razmatrano određeno pooštravanje mera, na prvom mestu skraćivanje rada kafića, restorana i drugih objekata na 18 sati umesto da rade do 21 čas, što je i bio predlog inicijalno medicinskog dela Kriznog štaba“, rekao je dr Janković.\nOn je ukazao i da je suština u sprovođenju mera.\n„Dakle, ne samo u tome šta ćemo mi pooštriti, nego i da ono što imamo na snazi mora da se sprovede do kraja“, istakao je Janković.\n„Moglo bi se razgovarati o tri nove mere i to o daljem skraćivanju radnog vremena prodavnica i ugostiteljskih objekata, zatim o prelasku na rad od kuće u većini firmi, uz obaveznu potvrdu za vrtiće da roditelji dece moraju da budu na svom radnom mestu“, kazao je epidemiolog Branislav Tiodorović.\nPrevious articleTEŠKA NESREĆA U KIKINDI: U direktnom sudaru sa kamionom poginuo vozač juga\nNext articleDANAS UPLATA: Po 10.000 dinara svim zaposlenima u zdravstvu


Nema zapošljavanja u javnoj upravi do kraja godine – Bankar.me\nProfit bankarskog sektora 51 milion: Najveći profit ostvarila Erste banka 12,3 miliona eura\nNema zapošljavanja u javnoj upravi do kraja godine\nJanuary 10, 2020 Članci, CRNA GORA, MAKRO, SVE VIJESTI Leave a comment\nMinistarstvo javne uprave predložilo je nastavak mjere ograničavanja zapošljavanja u javnoj upravi do 31.decembra 2020. godine.\nKao razlog za ovu rigoroznu mjeru, navedeno je ispunjavanje predviđenih ciljeva smanjenja broja zaposlenih do kraja 2020. godine, i to 5% na centralnom i 10% na lokalnom nivou.\nTakođe, bitan razlog ove reformske mjere, koju je Portal Analitika detaljno pratila, je smanjenje učešća zarada zaposlenih u državnom i opštinskim budžetima i održavanje finansijske stabilnosti.\nNe manje bitno je i ispunjavanje obaveza prema Evropskoj komisiji i Svjetskoj banci, što bi, kako je navelo Ministarstvo javne uprave (MJU), rezultiralo transferom III varijabilne tranše za reformu javne uprave u iznosu od milion eura kroz direktnu budžetsku podršku Evropske komisije.\nMJU je kao ključni rezultat dosadašnjeg sprovođenja mjere navelo usporavanje trenda rasta zapošljavanja u javnoj upravi .\nPored toga, kako smatra MJU evidentnija je snažnija kontrola zapošljavanja uspješnom koordinacijom institucionalnih mehanizama na nivou javne uprave.\nBEZ NEGATIVNIH EFEKATA\nDodaje se da primjena mjere nije onemogućila nesmetano funkcionisanje organa niti je dovela do negativnih efekata na ukupan rast zaposlenosti na nivou države.\n“Podaci od kraja 2018. godine pokazuju da je smanjeno relativno učešće zaposlenosti u javnoj upravi u ukupnoj zaposlenosti za 1,4% (sa 28,2% u decembru 2017. na 26,8% u decembru 2018. godine), dok je zabilježen i trend opadanja učešća bruto zarada i doprinosa na teret poslodavca u Budžetu Crne Gore mjereno učešćem ovih izdataka u strukturi BDP-a”, navodi se u Informaciji Ministasrtva javne uprave.\nKako svrha procesa optimizacije nije smanjenje broja zaposlenih, već dovođenje javne uprave na pravu mjeru , tako, kako objašnjavaju iz MJU, primjena ove mjere ne predstavlja apsolutno ograničavanje zapošljavanja.\nRadni odnos u javnoj upravi je moguće zasnovati uz saglasnost Užeg kabineta Vlade, a prema jasno definisanoj proceduri i za jasno definisane izuzetke.\n“Uprava za kadrove (UzK) i Zavod za zapošljavanje (ZZZ) preduzeli su mjere kako bi osigurali da se odluke Užeg kabineta poštuju. Naime, Uprava za kadrove objavljuje samo one oglase za čije objavljivanje postoji saglasnost Užeg kabineta Vlade i predviđene kadrovskim planom, a Zavod za zapošljavanje je pripremio tipski upitnik gdje ustanove detaljno obrazlažu potrebu za traženim novim zapošljavanjima”, objašnjavaju iz MJU.\nUporedna analiza podataka o broju objavljenih oglasa Uprave za kadrove pokazuje da je tokom prve polovine 2019. godine objavljeno 84,24% manje oglasa u odnosu na isti period 2018. godine, odnosno 80,22% manje oglasa u odnosu na isti period 2017. godine.\nPodaci Zavoda za zapošljavanje pokazuju da institucije kako na centralnom, tako i na lokalnom nivou dominantno traže zapošljavanje novih izvršilaca na određeno vrijeme jer je oko 94% ukupnog broja traženih izvršilaca, prenosi Portal Analitika.\nPlan optimizacije javne uprave donešen je jula mjeseca 2018. godine i predstavlja najveću vladinu reformsku mjeru u cilju smanjenja glomaznog državnog aparata.\nPOJMOVIBroj zaposlenih u državnim institucijama posao u javnoj upravi\nPrevious Novi trend: Manja upotreba keša tjera banke da uvode zajedničke bankomate\nSljedeći Ako država ne proda Komercijalnu banku vrijednost njenih akcija će drastično opasti\nKo dobije otpremninu neće moći da se ponovo zaposli u državnoj upravi\nUkupni profit bankarskog sektora u prošloj godini je blizu 51 milion eura. Od 13 banaka …\nProfit bankarskog sektora 51 milion: Najveći...\nDeveti oglas za prodaju imovine: Hale bivše f...\nOsiguravajuća društva fakturisala bruto premi...\nOd maja do novembra ponovo linija Bar –...\nZbog koronavirusa od subote se obustavljaju l...\nMontenegro Airlines osvježava flotu sa dva no...\nNajgora nedjelja za evropske dionice od 2008...


Startuje serijska proizvodnja Fiat-a 500L u Kragujevcu - Retail Serbia\nStartuje serijska proizvodnja Fiat-a 500L u Kragujevcu\nModel „Fiat 500L“ iz Kragujevca bi od danas trebalo da se proizvodi za internacionalno tržište, a od momenta promocije novog modela sa trake je sišlo više stotina automobila koji će sa zaliha biti ponuđeni kupcima, prevashodno u evropskim zemljama.\nPočetak zvanične proizvodnje za svetsko tržište, za razliku od dosadašnje, znači da je nadležni odbor u Fiat-ovoj centrali u Torinu dao „zeleno svetlo“ da od automobila pod određenim rednim brojem, startuje serijska proizvodnja novog modela.\nKompanija Fiat automobili Srbija do kraja godine bi trebalo da proizvede do 30.000 automobila, dok bi naredne sa traka sišlo oko 160.000. U 2013. u kragujevačkoj fabrici startuje i proizvodnja tog modela sa sedam sedišta, koji će iz pogona najverovatnije izlaziti sa oznakom „Fiat 500 LX“, ali se za sada ne zna koliki će biti obim te proizvodnje. Ono što se zna, jeste da je generalni direktor grupacije Fiat Chrysler Serđo Markione najavio da će model sa sedam sedišta početkom 2014. biti ponuđen i kupcima na američkom tržištu.


Poslanici o izveštaju Agencije za borbu protiv korupcije | N1 Srbija\nSNS traži da se ispita imovina opozicionih političara, SRS protiv Siniše Malog\n12.07.2019. |14.57 >14.59 |\nPoslanici vladajuće većine u Skupštini Srbije pozvali su nadležne organe da ispitaju imovinu sadašnjih političara iz opozicije, u okviru parlamentarne rasprave o Izveštaju o sprovođenju Nacionalne strategije za borbu protiv korupcije za period od 2013. do 2018. godine, koji je podnela Agencija za borbu protiv korupcije.\nIzveštaj je predstavio direktor Agencije za borbu protiv korupcije Dragan Sikimić, koji je istakao da više od 93 odsto državnih organa ispunjava preporuke agencije kada je reč o sukobu interesa, a čak 96 odsto sprovelo je rešenja agencije o prestanku druge funkcije po sili zakona.\n"Agencija je podnela 16 prijava zbog sumnje da državni funkcioneri nisu prijavili kompletnu imovinu", rekao je Sikimić i istakao da Srbija od marta nije više među državama koje se nalaze u nezadovoljavajućem režimu usklađenosti sa preporukama GRECO u segmentu koji se odnosi na prevenciju korupcije kod poslanika, sudija i tužilaca.\nU raspravi su poslanici podržali izveštaj agencije, ali i pozvali da se ispita poreklo imovine sadašnjih lidera opozicije.\nPoslanica Srpske napredne stranke Aleksandra Tomić je rekla da je u prošloj godini izvršena provera prihoda za 317 funkcionera, u koje spadaju i ministri, poslanici, sudije i tužioci i dodala da oni nemaju problem da prijave imovinu.\nPrema rečima Tomić, veći problem je što za neke pojave u društvu ne postoje provere niti sankcije.\n"Imali smo primere na predsedničkim izborima da postoje tokovi novca iz inostranstva koji se uplaćuju na žiro račune udruženja građana koje izlaze na izbore i nikad se nije postavilo pitanje odakle osam miliona evra Vuku Jeremiću za kampanju, odakle Saši Raduloviću za republičke izbore", pitala je Tomić.\nPozvala je i na ispitivanje porekla imovine Dragana Đilasa koji je, kako tvrdi Tomić, sam prijavio agenciji 25 miliona evra.\nPoslanik Srpske radikalne stranke Milorad Mirčić ocenio je da je u borbi protiv kriminala i korupcije najgora selektivna pravda.\n"Zar nije sramota da pričamo o korupciji, a Srbijom šetaju oni koji se poput bivšeg ministra Božidara Đelića, hvale da imaju desetine miliona evra. O njemu nema ni jednog izveštaja, nego kad dođe nova vlast, zaboravi se na prethodnu", rekao je Mirčić i upitao zašto se ne ispita bogatstvo nekadašnjih državnih funkcionera - Mlađana Dinkića, Aleksandra Vlahovića, Nemanje Kolesara ili Siniše Malog, odnosno imovina fonda (supruge prethodnog predsednika Srbije) Dragice Nikolić.\nŠef poslaničke grupe SNS Aleksandar Martinović rekao je da su Aleksandar Vučić i SNS oterali stranke DOS-a sa vlasti a ne radikali, ali da je posebna tema kako su svoj posao radile sudije i tužioci.\nKomentarišući Mirčićevu primedbu da Siniša Mali ne treba da bude na čelu vladinog tela za sprečavanje pranja novca, Martinović je istakao da je Mali konsolidovao finansije Beograda i da mu je jedini greh što je dve godine bio službenik nekadašnje Agencije za privatizaciju.\nPoslanik Stranke moderne Srbije Aleksandar Stevanović podržao je izveštaj Agencije i istakao da je za smanjenje korupcije važno povećati kazne i smanjiti mogućnosti za korupciju.\nNeđo Jovanović iz Socijalističke partije Srbije izrazio je nadu da korupcija u Srbiji neće više, kao posle 5. oktobra 2000. godine, uništavati sistem i pravni poredak dok je poslanik Socijaldemokratske partije Srbije Vladimir Marinković naglasio da su rezultati u borbi protiv korupcije sve bolji.\nSkupština Srbije Srpska napredna stranka Srpska radikalna stranka Agencija za borbu protiv korupcije Aleksandra Tomić Aleksandar Martinović Milorad Mirčić\nMOze li ovako: da vi snsovci prvo ispitate moju imovinu (kuca i plac od oko 50 ari, stan, poveci broj hektara, nekoliko automobila, dinarski i devizni racun i jos nesto sto nije bas za novine). A kada ustanovite da je sve to minimum tri puta pokriveno regularnim primanjima i da je na sve placen porez do poslednjeg dinara, da ja postanem vodja opozicije i da onda ja vas priupitam par stvari i proverim vasu imovinu... Moze? Imate nesto protiv?\nRadikalska demokratija na delu.


Potreban katastar zagađivača vazduha – Mladi Nikšića\nPotreban katastar zagađivača vazduha\nPostojeći sistem regulacije, praćenja i izvještavanja o kvalitetu vazduhau Crnoj Gori nijeu dovoljnoj mjeri efikasan, utvrdila je Državna revizorska institucija (DRI), koja je Ministarstvu ekologije, Agenciji za zaštitu životne sredine, Hidrometeorološkom zavodu i lokalnim samoupravama dala ukupno 20 preporuka, piše Dan.\nJedan od razloga za sprovođenje predmetne revizije uspjeha je da je otvaranje pregovaračkog poglavlja 27 životna sredina i klimatske promjene, Crna Gora u obavezi da primijeni pravne tekovine EU u oblasti kvaliteta vazduha.\nNa bazi sprovedene revizije i utvrđenog činjeničnog stanja DRI je ocijenila da je postignut visok stepen usklađenosti domaćih pravnih akata sa direktivama EU u podsektoru kvalitet vazduha, kao i da je uspostavljanjem nove državne mreže za praćenje kvaliteta vazduha poboljšan sistem praćenja kvaliteta vazduha.\n“I pored učinjenih poboljšanja, potrebno je dalje unaprjeđenje sistema regulacije, praćenja i izvještavanja o kvalitetu vazduha u Crnoj Gori. U cilju istog potrebno je donijeti novu strategiju upravljanja kvalitetom vazduha, kao i planove kvaliteta vazduha na lokalnom nivou. Potrebno je uspostaviti katastar zagađivača na centralnom i registar zagađivača vazduha na lokalnom nivou, kao i adekvatnu evidenciju rješenja i iznosa naplaćene ekološke naknade”, piše u nalazu kojim je rukovodio član senata Branislav Radulović.\nDRI je utvrdila da mjere koje su planirane Nacionalnom strategijom upravljanja kvalitetom vazduha sa Akcionim planom 2017-2020 nijesu u potpunosti realizovane, dok su planovi lokalnih samouprava zastareli i nije vršeno njihovo ažuriranje.\n“Pokazalo se da, sem lokalnih samouprava obuhvaćenih uzorkom, i druge imaju problem sa zagađenošću vazduha pa je neophodno donošenje novih planova kroz saradnju organa na centralnom i lokalnom nivou”, piše u nalazu.\nZagađivači ne vrše monitoring i ne dostavljaju izvještaje o sprovedenom monitoringu lokalnim samoupravama i Agenciji.\nNikšićani večeras kupovinom karte donirali za Milicu\nCrna Gora nadomak 150 hiljada datih doza vakcina


Nakon poraza, podneo je ostavku - Sportske novosti\nNaslovna Fudbal Novosti Fudbal Nakon poraza, podneo je ostavku\nNakon poraza, podneo je ostavku\nFudbalska reprezentacija Bosne i Hercegovine izgubila je na gostovanju protiv selekcije Jermenije (4:2) i tako značajno sebi umanjila šanse za plasman na Evropsko prvenstvo 2020. godine.\nOdmah nakon ove utakmice, selektor “Zmajeva” – Robert Prosinečki podneo je ostavku sa ove funkcije usled slabih izdanja.\n“Kada sam dolazio, mislio sam da ćemo otići na Evropsko prvenstvo. Nismo uspeli, tako da dajem ostavku i dajem priliku nekom drugom. Nisam uspeo da motivišem reprezentaciju. Imao sam neverovatan optimizam, dao sam sve što sam mogao. Naslednik će imati dosta vremena da pripremi ekipu za Ligu nacija. Ja nisam uspeo da odvedem ekipu na EP i više nisam selektor“, kazao je Prosinečki.\nBosna i Hercegovina nakon šest odigranih utakmica ima 11 bodova manje od prvoplasirane Italije i pet bodova zaostatka u odnosu na Finsku koja se nalazi na drugoj poziciji, te su izgledi za “Zmajeve” da obezbede plasman na EP preko ovih kvalifikacija veoma male. Ipak, priliku za tako nešto imaće preko završnog turnira u sklopu Lige Nacija.\nPrethodni tekstSmena na klupi “Stršljenova”\nSledeći tekstBraća Cowley na klupi engleskog tima


Septembar 18, 2019 17:45\nUpitana da li i danas, posle razgovora sa Merkelovom, stoji pri tvrdnji da "nema nade" da Nemačka "smekša" svoj stav kada je reč o kompromisnom rešenju koje bi moglo da ide u pravcu promena granica, Brnabićeva je kazala da nije rekla da nema nade i da je po prirodi optimista, te da veruje da nade uvek ima.\nNa pitanje da li je bilo konkretnih predloga sa nemačke strane, Brnabićeva je kazala da nije bilo nikakvih konkretnih predloga, te da je sa Merkelovom razgovarala o trenutnoj situaciji kako bi mogli da se nastave pregovori sa Prištinom i koliko je važna normalizacija odnosa.\nBrnabićeva je, povodom spekulacija koje su se pojavile u srpskim medijima da postoji određena "ponuda" Nemačke da Srbija prizna Kosovo, a da zauzvrat dobije veliku investiciju, kazala da one nisu tačne.\n"Apsolutno nema nikakve istine u tome. Nemačke kompanije ne zavise od nemačke države. Čak ni neko ko je toliko uticajan i kredibilan kao što je Angela Merkel ne može da utiče na to gde nemačke kompanije investiraju", rekla je Brnabićeva.\nVulin Izetbegoviću: Republika Srpska nije poklon 9\nMilićević: Zašto je Hrvatskoj Vučić važniji od sopstvenih problema 10


Veliki poslovni horoskop za MART 2020. - My Cup of Tea\nMart mesec će Ovnovima doneti mnogo akcije, ali i pojačan obim posla i projekat koji su dugo očekivali.\nPun mesec iz znaka Device i vaše astrološke kuće obaveza, 9. marta predstavlja kulminaciju nekog velikog projekta racionalne i brze odluke staviće u prvi plan i vi ćete se iz neke zamršene poslovne situacije izvući na pravi način uz pomoć Ribe ili Škorpije!\nDo 10. marta bićete skloni malverzacijama i tajnim dogovorima, ili radnjama u okviru posla, a sredina meseca donosi nov poslovni početak i moguću poslovnu saradnju sa inostranstvom!\nFinansijska situacija biće odlična tokom marta, posebno u periodu od 8.do 18.marta možete očekivati stabilnost i napredovanje kako u karijeri.\nNakon 20. marta Saturn izlazi iz vaše kuće karijere, a Mars nakon 30. marta i za vas počinje mnogo opušteniji i period s manje presije kada je poslovni segment u pitanju. Postigli ste mnogo, vreme je da vi postavljate pravila u poslu.\nSunce iz vašeg znaka i Mlad Mesec donose nov poslovni početak.\nFinansijska situacija biće prilično dobra tokom čitavog marta meseca!\nNa početku marta mogući su neplanirani troškovi ili pozajmice, ali Venera iz vašeg znaka od 5. marta najavljuje poslovno značajan i uspešan mesec!\nSredinom meseca, pod uticajem Venere i Urana, očekujte pozitivne pomake u vašoj karijeri! Venerini aspekti, između 14. i 26. marta, donose vam dobru zaradu i zadovoljstvo na poslovnom planu.\nMars iz vaše astrološke kuće inostranstva i učenja, otvara nove mogućnosti. Bićete puni novih ideja, a idealan period za realizaciju novog projekta ili početak novog posla biće od 23. marta!\nKrajem meseca budite obazrivi tokom potpisivanja ugovora ili sklapanja saradnji sa Ribom ili Blizancem. Konjukcija Merkura i Neptuna ume da prevari!\nVelika promena za vas veoma važna je svakako ulazak Saturna u vašu kuću karijere, mnogo toga se menja, a sve počinje od jačanja vaše ambicije ali i sukobljavanja sa autoritetima.\nMart će biti zanimljiv kako na emotivnom tako i na poslovnom planu!\nVenera će sa svojim aspektima doneti sudbinske poslovne prilike, promene i kontakte početkom meseca, a pun mesec već 9. marta mogućnost potpisivanja važnog ugovora ili rešavanja nekog pravnog i administrativnog pitanja.\nUz podršku Marsa iz vašeg polja ulaganja i velikog novca imaćete priliku da nešto promenite na bolje u svom poslovanju, proširite posao i zaradite novac od nečeg što zaista volite.\nAspekti aktiviraju i rešavanje pitanja nasledstva.\nIdealan period od 5. do 20. marta i da se pozabavite vašim dugovima, vratite neki novac ili pogurate neki stari problem.\nNakon 23. marta energije se menjaju, otvaraju vam se putevi ka inostranstvu, mnogo lakša komunikacija, bolji period za učenje ali i nove poslovne kombinacije.\nHoroskop otkriva: Pripadnici ovih 5 horoskopskih znakova vole da se mešaju i u tuđe živote!\nAmbicija u martu vam raste, posebno nakon 7. marta kada Venera napusti pomalo nestabilne aspekte i znak Ovna i vaše polje karijere.\nSunce iz kuće putovanja i inostranstva, otvara dobru komunikaciju sa strancima, stranim firmama, mogućnost promene radnog prostora.\nIzmeđu 13. i 18. marta povoljni aspekti Venere iz vašeg polja kreativnosti i zabave i popularnosti i Urana iz polja doneće poslovnu priliku koju ne smete da propustite.\nPoslušajte savet mudrog Jarca i uspeh neće izostati. Venera iz materijalnog Bika doneće stabilnu zaradu, ali i mogućnost partnerskog posla ili dugotrajne saradnje.\nIskoristite ovaj period i budite što odlučniji i produktivniji, jer kada krajem meseca Mars i Saturn naprave pomalo tešku konjukciju u vašem polju rizika i karme može da se desi da se svi vaši planovi okrenu naglavačke.\nU martu vam neće biti preterano do posla, poželećete da se više opustite i otputujete daleko od svega, ali vas čekaju važne odluke i veliki projekti.\nIpak oko punog meseca 9. marta, imaćete dosta posla, ali i super zaradu a vrlo je moguće da zaokružite jednu poslovnu priču sa Vagom ili Bikom i podignete vaš biznis na viši nivo!\nMars iz vašeg polja svakodnevice i porodice doneće vam mogućnost nekih tajnih poslovnih dogovora, a Jupiter će vam doneti povišicu i uvećati zaradu oko 14. marta Ujedno sredinom meseca vaša karijera penje se na viši nivo i dobijate razna priznanja.\nSredinom meseca se pokrećete, a Mars pojačava vašu ambiciju, pa ćete biti spremniji na ozbiljniji rad! Uspeh vas vreba sa svih strana. Potrebno je samo da se disciplinujete i uspostavite poslovnu rutinu. Ne opirite se promenama nakon 23. marta, čekaju vas velike prilike ali i izazovi koliko ste spremni da izađete iz vaših okvira.\nHoroskop otkriva: Koje su vaše loše navike?\nNa poslovnom planu nizaće se povoljne prilike tokom marta meseca!\nNadahnuti kteativnom Venerom iz znaka Bika i vašeg astrološkog polja novih početaka, putovanja i učenja, sklopićete nove poslovne kontakte i realizovati ideje koje duže vreme odlažete.\nFinansijska situacija je odlična, posebno u periodu između 13. i 21. marta očekuju vas dobici preko poslova vezanih za kreativnost, decu, javnost rad sa ženama! Ovaj tranzit mogao bi vam doneti neočekivane dobitke u igrama na sreću! Krajem meseca očekujte uspeh preko stranaca ili na kraćem putu!\nNe dozvolite da vam Škorpija ili Bik poljuljaju samopouzdanje i spreče vas u ostvarenju vaših snova!\nPrelazak Saturna u vašu astrološku kuću posla i obaveza od 23. marta i vašem poslovnom svetu aktivira sasvim novu, lepšu energiju. Otvaraju se nove poslovne prilike, više slobodnog vremena, privatan biznis, energija koja vam dozvoljava da radite sve što volite. Stari sistem ili posao koji ste radili sada će biti na klimavim nogama, a možda upravo vi poželite da date otkaz.\nPočetak marta većini Vaga doneće uspeh u svim poslovima vezanim za zabavu, kreativnost, ali i poslove u koji uključuju bilo koju vrstu nege ili pomaganja drugima.\nVeliki zemljani trigon Venere iz vašeg polja posla i Marsa iz vašeg polja svakodnevnice, sredinom marta može vam doneti nove kontakte i lepe poslovne ponude na putovanju ili od stranaca!\nUspeh ćete najpre postići preko Vodolije ili Raka! Venera iz kreativnog Bika sredinom marta donosi dobro onim Vagama koje imaju svoj biznis ili rade od kuće! Finansijska situacija pod uticajem Saturna i Venere biće stabilna, ali ćete i dalje imati utisak da se odričete mnogih stvari.\nUspeh i stabilnost uz pomoć Marsa i Saturna posle 22. marta dolaze kroz strpljenje, promišljenost, ali i drugačiji pristup poslu, a možda i promenu posla i početak privatnog biznisa.\nPočetkom marta mogu se desiti neke prepreke ili problemi na poslu, možda i odlaganje nekih ciljeva. Posle 6. marta sve će ići mnogo lakše.\nPun Mesec iz znaka vredne Device 9. marta najavljuje sudbinski i mesec napredovanja na poslovnom planu.\nUz pomoć Marsa vladara vašeg znaka iz izdržljivog Jarca do kraja marta bićete spremniji na rad i akciju bilo koje vrste.\nVeć između 8. i 20. marta moguća je nova poslovna ponuda preko Vodolije ili Bika. Poslovi vezani za trgovinu, medije ili nove tehnologije u periodu do 20. marta ići će odlično.\nAspekt Venere i Urana sredinom marta najavljuje i veću potrebu da se istaknete u društvu, ali i da promenite mnoge stvari.\nMože da se desi i da date otkaz, promenite delatnost ili napravite saradnju sa nekim i uđete u partnerski posao, svaka odluka sada je dobra, samo ne stagnirajte u mestu.\nNa poslovnom planu tokom marta meseca većina Strelčeva će doživeti promene, ali ukoliko budu povlačili poteze po planu, zaista će briljirati! Početkom meseca očekujte saradnju sa inostranstvom ili ponudu iz inostranstva i drugog grada, ali i pojačanu kreativnost i inspiraciju.\nNajpovoljniji period do 10. marta biće za one koji rade online, poslove vezane za medije i internet, bave se poslovima koji uključuju dosta akcije.\nMoguće je da će do kraja marta, pod uticajem Marsa iz strogog Jarca, vaša disciplina i odgovornost biti na najvišem nivou ali isto tako najverovatnije je da ćete preduzeti velike mere štednje ili ćete uložiti u zaista prave i trajne stvari.\nOdličan momenat da se pozabavite pitanjima nekretnine. Krajem meseca konjukcija Marsa i Saturna mogu vam doneti prekid neke mučne ili neadekvatne saradnje sa Ovnom ili Vodolijom, ali i uspešan poslovni dogovor sa nadređenim, kao i napredovanje.\nMars iz znaka Jarca i vašeg polja ličnosti doneće vam ambiciju, ali i dobru zaradu do 18. marta kroz saradnju sa starim klijentima, ili kroz sklapanje važne poslovne saradnje na duže, a ovo će ujedno biti odličan period i za veća ulaganja!\nOprez se savetuje pri potpisivanju važnih ugovora, ili pri važnim dogovorima u periodu do 10. marta.\nPočetkom marta Venera iz znaka Ovan usmeriće vašu energiju na rešavanje pitanja neke nekretnine ili nekih starih sporova, može da se desi da vam usput zakoče neki pravni procesi.\nVenera će prelaskom u zemljanog Bika od 5.marta doneti nove poslovne ponude, mogućnost partnerstva sa Škorpijom ili Strelcem!\nVeliki uspeh doživeće svi oni Jarčevi koji se bave poslovima vezanim za pravo, administraciju ili ekonomiju! Krajem meseca prekid jedne saradnje sa Škorpijom ili Blizancem ulepšaće vam život. Ulazak Saturna u vaše polje finansija od 23. marta donosi nove poslove, promene, nove izvore zarade ali i početak velike životne lekcije o sticanju, materijalnim vrednostima i novcu.\nPočetkom marta tranzit Sunca kroz znak Riba u dobrom odnosu sa planetom stabilnosti Saturnom i vaše astrološko polje finansija i zarade može doneti nove izvore prihoda, dobru zaradu kroz poslove vezane za negu ulepšavanje, tajne poslove, dobitke, poklone, ali i pojačanu želju za trošenjem! Pun mesec oko 9. marta donosi uspeh i ostvarenje željene saradnje, ali i novu poslovnu ponudu preko Lava ili Device.\nPosebno Vodolijama koje se bave trgovinom ili poslovima vezanim za ugostiteljstvo sledi lep period!\nLepi aspekti Venere iz vašeg polja svakodnevnice u prirodu od 8.do 20. marta donose osećaj optimizma, dobru zaradu svim Vodolijama koje se bave privatnim biznisom, posebno nekretninama, gradjevinom, ali i uspeh u učenju novih stvari, polaganju ispita.\nKrajem meseca dešava se za vas veoma važna promena.\nNakon 22. marta Saturn prelazi u vaš znak i vi izlazite iz višegodišnjeg perioda u kom ste neke planove i želje držali u tajnosti, u nemogućnosti da ih realizujete ili u nedovoljno hrabrosti.\nVreme je da sazrite, da se osamostalite, da možda u kroz neke nagle I neočekivane promene pronađete sebe i ko vi zapravo jeste.\nMart je odličan mesec na svim poljima za većinu Riba.\nPočinje pomalo napeto pod uticajem Venerinih kvadrata na vašu kuću finansija, pa se u prvom momentu možda jave strahovi vezani za novac, neka promašena ulaganja.\nSredina marta meseca većini Riba donosi blagostanje, rešenje nekih situacija, kulminacije nekih dugogodišnjih procesa vezanih za pravna pitanja, pitanja nekretnina.\nNa poslovnom planu izmedju 7. i 19. marta ulazite u period odličnom za napredovanje, dogovore sa nadređenima, planiranje velikih projekata.\nKoncentracija vam je na maksimalnom nivou, a finansijska stabilnost ne izostaje.\nDobra energija za sve Ribe koje se bave ekonomijom, ugostiteljstvom, trgovinom ali i one koje žele da se vrate starim saradnicima, ili na stari posao.\nVeliki letnji HOROSKOP!\n29 Septembar, 2019\nVeliki poslovni horoskop za OKTOBAR 2019.


Rogan: Idemo na Banovo brdo da damo sve od sebe\nTanjug 15. jula 2021. 17:17\nBEOGRAD – Trener fudbalera Voždovca Predrag Rogan rekao je da Čukarički ima ulogu favorita, ali da njegov tim na Banovo brdo ide sa jasnim ciljem.\tFudbaleri Čukaričkog i Voždovca sutra od 17.55 sati otvaraju novu sezonu u Superligi.\n“Gostujemo jednoj izvanrednoj ekipi koja ove sezone igra i na evropskoj sceni. Poštujemo Čukarički i sve što predstavlja u srpskom fudbalu, kako organizaciono tako i kvalitetom ekipe. Pritisak je sastavni deo našeg posla i naravno da postoji, a uspešniji je onaj ko ga bolje kontroliše. Sigurno da postoji motiv, kako kod nas tako i kod protivnika, ali ne bavimo se kalkulacijama i prošlošću“, rekao je Rogan za klupski sajt.\n„Imamo ambiciju, znamo šta želimo i idemo na Banovo brdo da damo sve od sebe, da igramo kao tim, da se žrtvujemo za uspeh ekipe i rezultat će doći kao plod svega toga. Čukarički jeste favorit, ali mi imamo želju i motiv da na pravi način otvorimo šampionat“, zaključio je Rogan.


Nikada neću napustiti DS - Istinomer\nNikada neću napustiti DS\nPočasni predsednik DS o napuštanju te stranke. (Večernje novosti, 21.1.2014. godine)\n"Nemam nameru da napuštam DS i da prepustim da o njenoj budućnosti odlučuje grupa pojedinaca kojima nije bitno da stranka bude jaka i da sprovodi svoju misiju."\nPosle predsedničkih i parlamentranih izbora 2012, u vreme kada se odlučivalo ko će voditi Demokratsku stranku, tadašnji lider DS Boris Tadić je, upitan da li u vrhu stranke ima mesta i za njega i za Dragana Đilasa, izjavio:\n„Da se razumemo, ja Demokratsku stranku nikada neću napustiti. Jedan sam od onih koji su je stvarali i pre nego što je nastala. Kada sam zbog DS, zbog poštovanja odluke Predsedništva, zbog interesa stranke pogazio čak i vlastitu reč datu u noći 20. maja da se neću kandidovati za premijera, šta mislite da li sam ja čovek DS ili nisam? I da li je to dovoljan dokaz da ja u DS nisam ‘bog i batina’, da i ja mogu biti preglasan? Uvek ću poštovati i slediti sve odluke većine u DS”, rekao je Tadić.\nPolitika, 7. 9. 2012. godine\nPočasni predsednik Demokratske stranke, nakon sednice Glavnog odbora na kojoj je ostao u manjini, istakao je da neće napustiti stranku i najavio novu unutarstranačku borbu.\n„Ostajem u borbi za misiju DS dok god mogu na bilo koji način da doprinesem njenom ostvarenju. Moje angažovanje u politici je od početka vezano za DS i u stranci sam od njenog osnivanja.“\nVečernje novosti, 21. 1. 2014. godine\nMeđutim, nakon manje od deset dana, Tadić je napustio DS zbog „neslaganja sa politikom aktuelnog rukovodstva“.\n„Zato što se u politički blok oko DS vraćaju ljudi koji su joj doneli epitet aferaške i korupcionaške stranke danas sam odlučio da izađem iz članstva u DS-u i dao ostavku na mesto počasnog predsednika.“\nNedoslednost (sada već bivšeg) počasnog predsednika DS-a.\nNaslovna fotografija: FoNet / Novi magazin\nizbori Dragan Đilas političari o sebi


Izdvojeno 15 miliona za očuvanje prirode Kosmaja – DnevniZurnal\nIzdvojeno 15 miliona za očuvanje prirode Kosmaja\nby admin 15/02/2022, 07:11 1.6k Views\nGradonačelnik Beograda Zoran Radojičić saopštio je da je Grad Beograd izdvojio blizu 15 miliona dinara za projekat identifikovanja, praćenja i konzervacije retkih, ugroženih i endemičnih drvenastih vrsta na području Kosmaja.\n„Ova sredstva se izdvajaju iz budžeta Grada Beograda tokom ove i naredne, 2023. godine. Kosmaj je predeo izuzetnih odlika i od 2004. godine nalazi se pod zaštitom u cilju očuvanja šume, te retkih i ugroženih biljnih i životinjskih vrsta“, rekao je Radojičić, preneo je Beoinfo.\nOn je naveo da je više od 70 odsto površine planine Kosmaj pod šumskom vegetacijom gde dominiraju bukova i hrastova šuma, uz manji broj četinara, kao i da se na Kosmaju nalazi preko 550 različitih vrsta biljaka.\n„Kosmaj i njegova šira okolina predstavljaju područje od posebnog kulturno-istorijskog značaja za Beograd, sa većim brojem zaštićenih kulturnih dobara i spomenika i zato mi je posebno drago što ćemo i ovim projektom doprineti tome da zaštitimo ovaj prirodni, ali i kulturno-istorijski dragulj Beograda“, naveo je Radojičić.


Sastanak mentora iz Federacije BiH - Sarajevska regionalna razvojna agencija\nSastanak mentora iz Federacije BiH\nU organizaciji Federalnog ministarstva razvoja, poduzetništva i obrta i Sarajevske regionalne razvojne agencije SERDA , te uz podršku Japanske agencije za međunarodnu saradnju (JICA), 09. aprila ove godine u prostorijama SERDA-e održan je sastanak mentora Federacije Bosne i Hercegovine, s ciljem podizanja kapaciteta mentora i unapređenja mentoring usluge koju pružaju.\nSastanak je dio aktivnosti projekta „Uspostavljanje i promocija mentoring usluge za MMSPP u zemljama zapadnog Balkana, Faza 2, 2017-2020“ koji se trenutno implementira na području Bosne i Hercegovine, Crne Gore, Makedonije i Srbije, uz podršku Japanske agencije za međunarodnu saradnju (JICA).\nTokom sastanka, mentori su razmijenili iskustava na području dijagnostifikovanja kompanije te diskutovali o alatima koje koriste prilikom pružanja usluge. Mentori sa više praktičnog iskustva pružili su savjete mlađim kolegama u vezi sa problemima sa kojima se suočavaju tokom mentoringa. Također, razmjenjena su znanja i iskustva koja su stekli tokom praktične obuke sa OJT trenerima.\nRazgovarano je i o tome kako poboljšati mentorske vještine, te o oblicima promocije mentoringa kao podrške koja je korisna malim i srednjim preduzećima na području Federacije Bosne i Hercegovine.


Windows 7 i Vista su pod većim rizikom nego XP - IT magazin\nWindows 7 i Vista su pod većim rizikom nego XP\nMicrosoft je objavio Security Intelligence Report za drugi deo prošle godine, a rezultati su naizgled iznenađujući. SIR, inače izveštaj o sigurnosti na računarima koji se objavljuje dva puta godišnje, otkriva kako su Windows XP računari manje puta bili zaraženi nego što je to slučaj sa “sedmicom” i Vistom\nWindows XP računari su imala stopu zaraze od 2,42 posto, dok su “sedmica” i Vista imali stopu zaraze od 2,59 posto odnosno 3,24 posto. Uzme li se u obzir da Microsoft ogroman trud ulaže upravo u “selidbu” sa starog operativnog sistema kom je produžena podrška prestala u aprilu ove godine, problem je jasan...\nOsnovna podrška za Windows XP je prekinuta još 14. aprila 2009. godine, a od tada je bio na svojevrsnom “održavanju”, jer se gro korisnika, a posebno poslovni segment nisu rado selili na novije sisteme. 12 godina operativni sistem i danas ima nešto manje od 30 posto tržišnog udela pa je problem prebacivanja utoliko veći što je sistem “sigurniji”.\nIpak, dosta priče je svojevrsna igra brojevima. Dobre vesti stižu za vlasnike Windows 8.x računara, gde je “osmica” imala stopu zaraze od svega 1,73 posto odnosno 0,08 posto kad je reč o verziji 8.1.\nVažno je istaći kako izveštaj pokriva razdoblje od jula do decembra prošle godine, dok je podrška za Windows XP još uvek postojala. Istovremeno su računari sa Windows 7 i Vista bili pod napadom posebno krojenog malware koda nazvanog Rotbrow (koji je sada iskorenjen).\nPomnija analiza službenog izveštaja kao i tržišni udeo svake od verzija Windows operativnih sistema otkriva i to da su XP, baš kao i “osmica” manje korišćeni - prvi usled starosti, drugi usled lošijeg primanja na tržište, što objašnjava nižu stopu zaraze.\nČinjenica ostaje da su Windows XP računari sada istinska vremenska bomba, po pitanju sigurnosti. Korisnici bi trebalo da se što prebace na neki od modernijih operativnih sistema, kojih danas srećom ima pregršt.


Uporedite cene za Epson L130 štampač, Epson L 130 komentari\nEpson Štampač, Ink, Brzina štampanja crno/belo 27 ppm, Brzina štampanja u boji 15 ppm, Interfejs USB, Format papira Legal / Letter / A4, Rezolucija max 5760x1440 dpi, Dimenzije 47,20 x 22,20 x 13 cm, 10 cm, Težina 2,70 Kg... info\nEpson PLQ-20 matrični štampač\nEpson L310 IT S ciss inkjet štampač\nUpozorenje: cene, linkovi i specifikacije proizvoda za Epson L130 su postavile naše listane online prodavnice. Molimo obavestite nas ukoliko naiđete na neku grešku.\nEpson L130 dodaci\nPregled: Epson L130\nPronađite najbolju ponudu za Epson L130 (Ink, Brzina štampanja crno/belo 27 ppm, Brzina štampanja u boji 15 ppm, Interfejs USB) na portalu ShopMania. Možete kupovati Epson L130 u stotinama pouzdanih online prodavnica koje isporučuju na teritoriji cele Srbije, po najboljim cenama za Epson L130. Pročitajte komentare kupaca u našoj grupi, pogledajte slike Epson L130 i informišite se o svim njihovim karakteristikama. Samo na portalu ShopMania se mogu pronaći najbolji popusti i rasprodaje upoređujući ponude kategorije Štampači, i kupite po najnižim mogućim cenama Epson L 130 štampač i hiljade drugih sličnih proizvoda.\nEpson L 130 - Slična pretraga: Epson L 130, EpsonL130


U subotu, 21. decembra sa početkom u 17 časova u Narodnoj biblioteci Budve biće održana promocija 14. broja časopisa Krug mladih. Promociju organizuju JU Narodna biblioteka Budve, koja je suizdavač ovog broja i NVO Sedma sila mladih, kao izdavač.\nTim povodom biće upriličen razgovor na temu „Šta za mene znači novinarstvo?“ u kojem će učestvovati članovi redakcije „Kruga mladih“ i prenijeti novinarska iskustva koja su sticali na radionicama novinarskog i kreativnog pisanja, a koje su se odvijale u Narodnoj biblioteci Budve.\nU ovom broju „Krug mladih“ donosi tekstove na temu emigracije mladih i odlaska iz Crne Gore, istraživanja kako predrasude i stereotipi utiču na naš život, tekstove o Prvom srpskom bukvaru i manastiru Gradište, o inkluziji djece i mladih sa smetnjama u razvoju, afirmiše mlade umjetnike, sportiste, i promoviše omladinski aktivizam, sadrži tekstove o globalnim i lokalnim ekološkim problemima, lažnim vijestima i o etičkom novinarstvu.\nČasopis je realizovan i publikovan uz podršku donatora.\nČasopis „Krug mladih“ br. 14 predstavlja dio projekta „Birajte aktivizam vjerujući u njegovu moć“ koji sprovodi NVO „Sedma sila mladih“ uz finansijsku podršku Opštine Budva, na osnovu odluke Komisije za raspodjelu dijela sredstava za NVO za 2019. godinu. Projekat je u službi afirmacije mladih i unapređenja njihovog položaja u lokalnoj zajednici, te doprinosi razvoju omladinske politike na lokalnom nivou, što je jedan od prioriteta Opštine Budva.\nSadržaj časopisa predstavlja isključivu odgovornost autora i ne odražava stav donatora


Gazeta Express: 1759 vagona, lokomotiva i drugih železničkih vozila sa Kosova nalazi se u Srbiji - Gorapress.net\n26.02.2020. u 08:19\nUz posredovanje Ričarda Grenela, potpisan je sporazum koji će omogućiti otvaranje legalne železničke linije između Srbije i Kosova. Međutim, trenutno postoji ilegalna linija. Dok postoji ova linija, preko hiljadu železničkih sredstava koja su vlasništvo Kosova, nalaze se na teritoriji Srbije\nUporedo sa sporazumom dveju država, Priština i Beograd izražavaju interes za otvaranje legalne linije.\nAli malo ko zna da se u Srbiji nalazi veliki broj železničkih sredstava u vlasništvu Kosova.\nPostoji tačno 1.759 vozila, uključujući lokomotive, vozna sredstva za održavanje, manevarske lokomotive, motorne vozove, putničke vagone i teretne vagone koji pripadaju Kosovu a koji se nalaze na teritoriji Srbije.\nOve podatke potvrđuje Škumbin Hiseni (Shkumbin Hyseni) koji je član Upravnog odbora železničke uprave.\nAli Srbija takođe ima vozni park na Kosovu.\nPostoji oko 509 neprijavljenih železničkih vozila.\nHiseni kaže da u ovom slučaju obe strane gube jer niko ne može da pošalje ova vozila u inostranstvo na popravku ako postoji potreba za tim.\nOn ukazuje na to da su podneli žalbe nadležnim organima ali i da nisu bili uspešni u tome.\nHiseni pozdravlja minhenski sporazum o železnicama navodeći da se nada da će se sporazumom rešiti i ovo pitanje.


Izvor: B92, 08.Mar.2021, 19:06\nCrnogorski predsednik Milo Ðukanović ponovo je danas pozvao Vladu da hitno i bez odlaganja zatvori granice i uvede najstrože epidemiološke mere.\n"Podaci o broju preminulih i novoregistrovanih slučajeva Kovid-19 su alarmantni", naveo je Ðukanović na Tviteru.\nIz Instituta za javno zdravlje ranije danas je saopšteno da je u poslednja 24 časa od posledica koronavirusa preminulo 18 pacijenata, što je najviše >> Pročitaj celu vest na sajtu B92 << od početka pandemije u jednom danu, prenose podgoričke Vijesti.\nBlic: MILO TRAŽI ZATVARANJE CRNE GORE Đukanović: Podaci su alarmantni, uvesti najstrože mere bez odlaganja\nB92: UŽIVO U svetu obolelo više od 118 miliona ljudi; Rekord u Turskoj; Počinje vakcinacija medicinara u RS\nB92: Odlazeći ambasador Turske kod Vučića FOTO\nB92: Zamenik zamenio ministarku\nPredsjednik Crne Gore Milo Đukanović pozvao je u ponedjeljak Vladu Crne Gore da uvede najstrožije epidemiološke mjere zbog dramatične situacije sa koronavirusom u zemlji od 600.000 stanovnika u kojoj od početka septembra dnevno oboli više stotina ljudi, a ukupno je preminulo više od hiljadu. Đukanović...\nPonovo loše vijesti sa KCUS-a: Preminulo osam osoba\nIzvor: Nezavisne Novine, 09.Mar.2021, 10:53\nSARAJEVO - Na Kliničkom centru Univerziteta u Sarajevu (KCUS) tokom noći obrađeno je 280 testova na prisustvo korona virusa, od čega je 113 pozitivnih na Kovid-19. Osam pacijenata je preminulo.\nDVA CRNA REKORDA U MAĐARSKOJ Nikada više hospitalizovanih i smrtnih slučajeva, zdravstvo pred kritičnom tačkom\nIzvor: Blic, 09.Mar.2021


Coca-Cola HBC Srbija nagrađena za ostvarene rezultate u 2016. godini | CityMagazine\n„Izuzetno smo ponosni što smo u oštroj konkurenciji, koja posluje na teritoriji od Irske na zapadu do krajnje Rusije na istoku, od Baltika na severu do Nigerije na jugu, još jednom pokazali posvećenost našeg tima u Srbiji. U veoma izazovnoj godini uspeli smo da ostvarimo zadate ciljeve, ostanemo među tri najbolje zemlje po indeksu privrženosti zaposlenih, sa ključnim ljudima na ključnim pozicijama, obezbedimo neprikosnoven kvalitet proizvoda i ostanemo dobavljač broj jedan i odan partner lokalnoj zajednici. Mnogo razvijenija tržišta od našeg nisu uspela da postignu ovakav uspeh i zato sam posebno ponosan i zahvalan zaposlenima koji su uložili veliki trud kako bismo ostvarili ovako neverovatne rezultate“ istakao je Aleksandar Ružević, generalni direktor Coca-Cola HBC Srbija.\nIzmeđu ostalog, nagrada je dodeljena kompaniji u Srbiji jer su ispunjeni svi zadati ciljevi predviđeni biznis planom, Coca-Cola HBC Srbija je prepoznata kao najpoželjniji poslodavac među studentima, a za razvoj lokalne zajednice je izdvojeno 175.000 evra. Nagrada Andrew David kup se dodeljuje preko deset godina, a među ranijim dobitnicima se nalaze i članice Coca-Cola HBC Grupacije iz Rusije i Ukrajine.\nMastercard, Cineplexx i Delfi: Tim za omiljenu sredu coca cola · kompanija · nagrada · srbija · tim


Nova vojna doktrina Ukrajine: Kako je zamišljen rat sa Rusijom - 27.03.2021, Sputnik Srbija\nUkrajinski predsednik usvojio je nedavno novu vojnu strategiju koja razotkriva algoritam delovanja Ukrajine u slučaju rata sa Rusijom, prenosi ukrajinski portal... 27.03.2021, Sputnik Srbija\nNova vojna doktrina Ukrajine je:"Naoružajmo se i bježimo" (Alan Ford).\nKao u onoj dečjoj pesmici „Žaba čita novine“. Naslovna slika ubedljivija od hiljadu reči: tanka cev a veliki kalibar i punjenje i šta se može očekivati od takve „strategije“?\n22:12 27.03.2021 (Osveženo: 01:10 26.08.2021)\nCC BY 2.0 / Ministarstvo odbrane Ukrajine / Vojska Ukrajine\nUkrajinski predsednik usvojio je nedavno novu vojnu strategiju koja razotkriva algoritam delovanja Ukrajine u slučaju rata sa Rusijom, prenosi ukrajinski portal „Strana“.\nPrema dokumentu, Kijev će se fokusirati na militarizaciju čitavog stanovništva u „konfrontaciji“ sa Rusijom, a nova doktrina predviđa vođenje totalnog gerilskog rata.\n„Algoritam navodnog sukoba zanimljivo je opisan. Počinje odgovorom na agresiju ili 'pretnju vojnoj bezbednosti' Ukrajine. Dakle, ne govori se direktno da protivnik treba da naruši državnu granicu“, piše autor članka koji je analizirao novu doktrinu Kijeva.\nNovinar navodi da Oružane snage Ukrajine u bilo kom trenutku mogu započeti vojnu operaciju protiv teritorija koje nisu pod njihovom kontrolom, „i ruske vojske koja se tamo nalazi“.\nVojni sukob, ističe se u dokumentu, trebalo bi da se završi „uz pomoć međunarodne zajednice pod uslovima koji odgovaraju Ukrajini“.\n„Dakle, Ukrajina, očigledno, ne razmišlja o tome da samo pomoću svojih snaga ostvari vojnu pobedu“, ironičan je novinar.\nPretpostavlja se i da „uspeh“ Kijeva u sukobu treba da osigura politička, ekonomska i vojna podrška međunarodne zajednice Ukrajini u „geopolitičkoj konfrontaciji sa Rusijom“.\nPritom, zemlja je spremna da ratuje i u slučaju sukobljavanja nuklearnih sila, to jest u slučaju konflikta glavnih zemalja NATO-a i Rusije, navodi se u članku.\nMoskva je više puta isticala da nema agresivne namere prema drugim zemljama. Rusija ne učestvuje u sukobu u Ukrajini i zalaže se za to da Kijev prevaziđe političku i ekonomsku krizu, istakli su u Moskvi.\n28 Mart, 00:25\n28 Mart, 01:42


GRAĐANI CRNE GORE TUŽE DRŽAVU I VLADU – OnlineVesti\nby admin September 14, 2020, 4:40 pm 16k Views\nZbog objavljivanja spiska osoba kojima je bila određena samoizolacija i dela spiska zaraženih koronavirusom najavljena je tužba protiv crnogorske vlade i države.\nPozivajući se na svoje informacije, list piše da će najviše tužbenih zahteva biti u Podgorici, a odštetni zahtevi kreću se, navodi se, od pet do 10 hiljada evra, prenosi B92.\nJedan broj oštećenih građana zastupa i advokat Dalibor Kavarić, koji je u izjavi za Dan rekao da je vlada donošenjem nezakonite odluke o objavljivanju imena i ličnih podataka lica u samoizolaciji nepotrebno prouzrokovala materijalnu štetu budžetu Crne Gore i novčanu obavezu na teret građana Crne Gore, koja pripada osobama koje su na taj način stigmatizovane i čija je privatnost nepotrebno i neovlašćeno izložena uvidu javnosti.\n„Postupajući na ovaj način, prethodna vlada je povredila prevashodno načelo proporcionalnosti čija je suština da država pronađe pravičnu srazmeru između preduzete mere ‘koja je neophodna da bi se u otvorenom i demokratskom društvu zadovoljila svrha zbog koje je ograničenje dozvoljeno’ i postavljenog opšteg cilja, gde je u konkretnom slučaju na pojedinca pao isuviše velik teret u odnosu na javni cilj koji je trebalo postići“, naveo je Kavarić.\nUkazao je da postupci na opisani način, osobama čiji su lični podaci objavljeni povređeno pravo na privatnost i pravo na zaštitu podataka o ličnosti koje štiti Ustava Crne Gore, kako i prava na poštovanje privatnog i porodičnog života garantovanog Evropskom konvencijom za zaštitu ljudskih prava i osnovnih sloboda.\nDodao je da je zaštita ličnih podataka, uključujući i medicinske podatke od krucijalne važnosti za zaštitu prava na poštovanje privatnog i porodičnog života, proizilazi iz odredbe Evropske konvencije, a zaštitu tog prava potvrđuje i bogata i relevantna praksa Evropskog suda za ljudska prava.\nPodgorički dnevnik piše da je 10 osoba iz Bijelog Polja već podnelo tužbe protiv države preko advokata Miloša Kojovića, koji ističe da osobe čija su imena objavljena imaju prvo na pravičnu naknadu zbog povrede prava ličnosti.\nUstavni sud Crne Gore ukinuo je odluku Nacionalnog koordinacionog tela za zarazne bolesti o objavljivanju imena lica u samoizolaciji od 21. marta ove godine, utvrdivši da je ona suprotna Ustavu Crne Gore, Zakonu o zaštiti ličnih podataka, Evropskoj konvenciji i Konvenciji Saveta Evrope.


POSLEDNJI DAN ŠKOLE U KOVINU: Saobraćaj uvek aktuelna tema - ePancevo\nPoslednjeg nastavnog dana ove školske godine, na časovima Tehnike i tehnologije, učenici petog razreda„Zmajeve“ škole obnovili su znanja o saobraćaju i „upoznali“ novi promenljivi saobraćajni znak sa ugrađenim dopler radarom za merenje brzine vozila u zoni škole.\nLetnji raspust je vreme dečijeg povećanog prisutva u saobraćaju. Promenljive vremenske prilike, a posebno ovako velike vrućine, potencijalna su opasnost za njih, bilo u ulozi pešaka ili bicikliste. Saobraćajne nezgode u kojima stradaju deca jedan su od najvećih izazova sa kojima se danas suočavaju svi koji se bave saobraćajem. Novi koncepti obrazovanja, tehnička i tehnološka rešenja usmerena su ka tome da se deca što bolje obuče i priviknu na učešće u saobraćaju i da se na taj način smanji rizik od konflikata koji mogu imati teške posledice.\nOvaj novi znak su učenici upoznali u radu, u realnom okruženju, analizirali i obnovili pravila saobraćaja koja nisu lekcija za ocenu već zaista život znače, podseća sve nas njihov nastavnik Dejan Kreculj, koji je praktičnu nastavu ovekovečio i okom kamere.


Univerzitet u Sarajevu - Regionalna IMP3rove obuka\nRegionalna IMP3rove obuka\nUniverzitet u Sarajevu bio je 11. i 12. oktobra 2017. godine domaćin regionalne obuke o IMP3rove metodologiji upravljanja inovacijama. Obuka je organizirana kroz projekat pod nazivom BITNET – Mreža poslovnih informacija i tehnoloških inovacija u FBiH, koji je finansiran kroz programe COSME i H2020, a čiji je cilj uspostavljanje i podrška aktivnostima Evropske poduzetničke mreže u FBiH (European Entrepreneurship Network – EEN).\nUčesnici treninga bili su predstavnici EEN mreža iz Srbije, Crne Gore i Bosne i Hercegovine, koji su tokom dvodnevnog treninga imali priliku da se upoznaju sa tzv. IMP3rove metodologijom upravljanja inovacijama, alatima za procjenu inovacijskih kapaciteta kompanija te online platformom za ocjenu inovacijskog performansa kompanija, koje je razvila IMP3rove akademija.\nEuropean Innovation Management Academy – IMP3rove akademija je globalni lider u pružanju usluga podrške upravljanu inovacijama kroz obuku i konsultantske usluge za predstavnike EEN mreže, kompanija i druge stručnjake. Trening koji je organizirao Univerzitet u Sarajevu realiziran je uz podršku Evropske agencije za mala i srednja preduzeća (EASME) odnosno Evropske komisije.


31/08/2018 - podunavlje.info\nSMEDEREVSKA PALANKA, 31. avgust 2018 – Uoči početka nove školske godine, na najfrekventnije saobraćajnice koje se nalaze u blizini škola i vrtića u Smederevskoj Palanci, postavljaju se novi, savremeni usporivači, u narodu poznatiji pod nazivom „ležeći policajci“. Prvi takav je juče postavljen ispred Osnovne škole „Heroj Ivan Muker“, a plan je da se u ovih par dana uradi kompletna horizontalna…\nležeći policajci, OŠ „Heroj Ivan Muker“, početak školske godine, usporivačiLeave a comment\nZabraniti izlov kečige!!! (VIDEO)\nIzvor: gf.rs, Greenfield produkcija, 31. avgust 2018 – Istraživanja Svetskog fonda za zaštitu prirode (WWF Srbija) pokazuju da je kečiga jedna od najugroženijih slatkovodnih riba u Srbiji. Jedan od najvažnijih razloga zašto se brojnost kečige konstantno smanjuje jeste i prekomerni izlov. Istraživanje, u kojem je učestvovao i autorski tim Greenfield produkcije, pokazuje da se kečiga lovi i u periodima kada…\nGreenfield produkcija, WWF Srbija, Zabrana izlova kečigeLeave a comment\n„Bitipatibi“ večeras pred Kovincima\nKOVIN, 31. avgust 2018 – Deo za prošlu subotu najavljenog, pa zbog vremenskih prilika odloženog Border festivala, u organizaciji Saveta za mlade opštine Kovin, biće pred publikom večeras; sastav „Bitipatibi“ od 22 časa nastupa na platou ispred kovinskog Centra za kulturu. Grupa je osnovana 2009. godine, a njihov drugi album „Lešnici divlji 2“ našao se na listama najboljih izdanja. Uz…\n„Bitipatibi“, Centar za kulturu Kovin, Savet za mlade opštine KovinLeave a comment\nProgram Smederevske jeseni 2018\nSMEDEREVO, 31. avgust 2018 – Najzad je poznat kompletan program Smederevski jeseni, koja će biti održana narednog vikenda, od 6. do 10. septembra. Popunjena je i „rupa“ u koncertnom programu, zbog koje se, verovatno, čekalo sa objavljivanjem. Dakle, u četvrtak nastupaju „Garavi sokak“ i „Kerber“, u petak Adil i Željko Vasić, u subotu Topalko i „Lexington band“, a u nedelju…\nprogram, Smederevska jesen 2018Leave a comment\nSMEDEREVO, 31. avgust 2018 –Emisija „Razbijanje tišine“ proslavlja ovog petka 25. rođendan. „Breaking the Silence“ je hardcore/punk emisija, među retkim ako ne i jedina na ovim prostorima koja je toliko poživela, a njeni autori će jubilej obeležiti, kako sami kažu, radeći nešto što nikada ranije nisu: umesto koncerta, ove godine će emisiju odraditi uživo u Etno klubu u Smederevu i…\n"Razbijanje tišine", „Breaking the Silnce“, Etno klubLeave a comment\n29/06/2022, 2:54 pm


Promocija rukometa u OŠ „Jovan Popović“ - Rukometni klub Radnički\nRukometni klub Radnički od osnivanja veliku pažnju poklanja radu sa mlađim kategorijama, što se posebno vidi kroz aktivnosti besplatne škole rukometa. Intencija kluba je da animira što veći broj dece da se bave rukometom i da iz svoje baze crpi buduće prvotimce i prvotimke. U cilju popularizacije ovog trofejnog sporta, održana je animacija u OŠ “Jovan Popović”, gde su trener omladinske škole Radničkog Jasmina Kolak, uz prisustvo reprezentativki Kragujevačkog superligaša Milijane Stošić i Milice Todorović, prisutnoj deci prikazale sve čari rukometa.\nDanas smo u OŠ „Jovan Popović“ održali promociju besplatne škole rukometa, tako što smo održali animacije za devojčice generacije 2010. i mlađe. Cilj animacije je da se deca dobro zabave i da ih upoznamo sa ovim prelepim sportom. Mnogi rukometaši i rukometašice su načinili svoje prve rukometne korake baš u ovoj školi i nadam se da će se taj trend nastaviti. Dođite da se igramo zajedno! Poručila je trener Jasmina Kolak.\nSvoje zadovoljstvo viđenim iznela je i juniorska reprezentativka iz redova Radničkog Milica Todorović:\nOd trenutka kada sam stigla u Kragujevac, trudila sam se da zavredim poverenje trenera i saigračica i smatram da su mi ukazali izuzetnu čast što su me odredili da zajedno sa saigračicom Milijanom Stošić, reprezentujem klub u cilju promocije rukometa među školskom decom. Nadam se da su uz našu pomoć devojčice spoznale koliko je rukomet zanimljiv i lep sport i da će nastaviti da treniraju i jednog dana postati oslonac Radničkog. Treninzi rukometa u OŠ “Jovan Popović” su zakazani utorkom i četvrtkom od 19:30 časova, kao i vikendom u Sali Druge gimnazije.\nTags: rk radnicki, rukometni klub radnicki kragujevac, skola rukometa\nPrethodni članakRadnički punom snagom na šampiona\nSledeći članakRadnički podelio plen sa šampionom


Većina medija iz komunističkog režima a urednici pod uticajem levice - Balkanska\nU dopisu slovenačke vlade Savetu Evrope navodi se da većina tamošnjih medija potiče iz „komunističkog režima” i da su vodeći urednici i novinari pod uticajem levice\nLjUBLjANA – Dopis nove slovenačke vlade Savetu Evrope, u kojemu tvrdi da većina medija u Sloveniji potiče iz „komunističkog režima” te da su vodeći urednici i novinari navodno pod uticajem levice, izazvao je burne reakcije među novinarima, ali i na političkoj sceni.\nSlovenačka vlada uputila je dopis Savetu Evrope kao reakciju na ocene više međunarodnih novinarskih institucija kojima su se slovenački novinari žalili da ih nova vlada i njoj bliski mediji napadaju i vređaju zbog kritičnog pisanja o njenom radu i njenim reakcijama na koronakrizu.\nNa takve pritužbe reagovala je i komesarka SE za ljudska prava Dunja Mijatović koja je rekla da se novinarima ni u takvoj situaciji ne sme ograničavati rad, prenosi Hina.\nDruštvo novinara Slovenije navelo je u saopštenju za javnost da stajališta izneta u pismu, kao i tvrdnje da u Sloveniji nema pluralizma u medijima, da su oni pristrasni i da kleveću novu, desnu koalicionu vladu u kojoj dominira Slovenska demokratska stranka (SDS) Janeza Janše, održavaju samo ideološka stajališta te stranke.\nTakođe ocenjuje da je naneta šteta i državi jer SDS „blati ugled Slovenije u inostranstvu”.\n„Slovenija je već 30 godina demokratska država s medijskim tržištem na kojem postoje različite anomalije, ali je tvrdnja da novinari vode nekakav ideološki rat protiv premijerove stranke i trenutne vlade vrhunac je paranoje”, oštro navodi slovenačko novinarsko udruženje.\n„Etički standardi većine slovenačkih novinara uporedivi su s onima u zapadnim demokratijama, za razliku od medija koji su posredno ili neposredno povezani sa SDS Janeza Janše. To su mediji koje izdašno finansiraju mađarske firme, koji se ne drže demokratskih etičkih standarda nego sprovode kampanje sramoćenja svih koji se ne slažu s politikom premijerove stranke, manipulišu činjenicama i šire netoleranciju prema onima koji drukčije izgledaju ili drukčije misle”, oštro navodi u saopštenju DNS.\nKako prenose slovenački mediji, nezadovoljstvo slanjem spomenutog dopisa Savetu Evrope izražavaju i neki Janšini politički partneri u vladi, tvrdeći da su za to pismo saznali iz medija i da se tome u vladi nikad nije raspravljalo, što unosi nepoverenje među stranke u vladajućoj koaliciji.\nOpoziciona stranka Socijalnih demokrata (SD) najavila je da će pokrenuti raspravu o sadržaju pomenutog pisma u parlamentu i tražiti odgovornost ministra spoljnih poslova Anžeta Logara.\nStranka Levica (L) razmišlja pak o zahtevu za opoziv ministra, iako je u međuvremenu iz vlade stiglo pojašnjenje da dopis nije upućen iz samog ministarstva, koje je zaduženo za međunarodnu komunikaciju, nego ga je Savetu Evrope poslao vladin biro za komunikacije, prenosi Tanjug.\nU pomenutom pismu, koje je objavljeno na internet stranicama SE, posebno se govori o javnom televizijskom servisu (RTV Slovenija) kao neosvojivoj tvrđavi starih rukovodećih kadrova, rastrošnoj i preglomaznoj ustanovi s malo kvalitetnog programa, a njeno se izveštavanje od formiranja nove vlade, ali i pre, ocenjuje kao pristrasno.\nStoga se oglasio i glavni direktor javne televizije Igor Kadunc koji je istakao da je „kritika s ciljem uticaja na uređivačku politiku od strane interesnih grupa ili čak vladinih predstavnika nedopustiva”, te da je reč o „pokušaju uticanja na samostalnost i nezavisnost javnog medija”.\nDirektor Slovenske tiskovne agencije (STA) Bojan Veselinovič, koji je uz više drugih novinarskih i uredničkih imena pomenut u dopisu Savetu Evrope kao jedan od „starih” kadrova iz bivšeg režima, naveo je u izjavi da je za direktora nacionalne novinske agencije postavljen nakon javnog konkursa 2009. na kojem nije bio jedini kandidat.\nDodao je da je na to mesto došao u vreme kad je predsednik vlade bio Borut Pahor, pa očekuje da će se o tvrdnjama iz vladinog pisma Savetu Evrope Pahor, kao sadašnji predsednik države, i sam oglasiti.\nTags: KOMUNIZAM, LJUBLJANA, SLOVENIJA


Koja su pravila za penzionisanje u 2018. godini?\nVladimir Stanković je, gostujući u Dnevniku RTS-a, istakao da uslovi za odlazak u penziju zavise od godine u kojoj se ostvaruje pravo na penziju.\n"U 2017. godini za muškarce je opšti uslov 65 godina života i 15 godina staža, što se tiče žena to je 61 godina i šest meseci navršenih godina života i 15 godina staža", naveo je Stanković.\n"U 2018. godini što se tiče žena pomereno je samo da bude 62 godine života i 15 godina staža", dodao je Stanković.\n"Ukoliko građani žele da ostvare pravo na penziju sa uslovima iz 2017. godine radni odnos bi trebao da prestane sa 30. decembrom, kako bismo mi priznali pravo na penziju sa 31. decembrom", dodao je Stanković.\n"Ništa što je dramatično, ima nekih za pet odsto povećan je broj podnetih zahteva", zaključio je Stanković.


Put u bespuće - BIGportal.ba\n22 Juna, 2019 22 Juna, 2019 0489\nPiše: Miroslav Stojanović Kako se desilo da su nekad velike stranke, s levim ili desnim predznakom, a koje su se dugo smenjivale na vlasti ili to zajedno činile, postale „gluve i slepe“ za nove realnosti? Ovo, očigledno, nije njihovo vreme. Našle su se, da „pozajmim“ sintagmu Dobrice Ćosića, u „tuđem…\nKako se desilo da su nekad velike stranke, s levim ili desnim predznakom, a koje su se dugo smenjivale na vlasti ili to zajedno činile, postale „gluve i slepe“ za nove realnosti?\nOvo, očigledno, nije njihovo vreme. Našle su se, da „pozajmim“ sintagmu Dobrice Ćosića, u „tuđem veku“. Tradicionalne političke stranke, s levim ili desnim predznakom, a koje su, u minulom veku, smenjujući se, neprikosnoveno u Nemačkoj držale vlast, obrele su se najednom u bespuću. Bez kompasa i orijentira. Nespremne, ili nemoćne, da se prilagode novim okolnostima koje je nametnula, ili nameće, zahuktala globalizacija, s (revolucionarnim i prevratničkim) tehnološkim preokretima i drastičnim lomovima (robotizacija, digitalizacija), suludom trkom za profitom i neukrotivom (često monstruoznom) finansijskom (bankarskom) maštom. Maštom koja zna da (programirano) stvara permanentne dužničke krize i „novo roblje“, da izmišlja famozne bankarske „derivate“, barata nevidljivim (virtuelnim), nepostojećim novcem. I da, opet programirano, kao daljinskim upravljačem, (u)tera u bankrot ne samo pojedince i firme nego i čitave države.\nJEDNI DRUMOM DRUGI ŠUMOM I dok je, po onoj narodnoj, život išao drumom, nekad moćne tradicionalne partije su okrenule šumom, previđajući, ili ignorišući realnost, potrebe, strepnje i strahove birača pred sve ozbiljnijim, i sumornijim izazovima. I račun je, neminovno, počeo da stiže na naplatu. Evropske tradicionalne partije, uz retke izuzetke, proživljavaju dramu, koja se u nekim slučajevima, dok srljaju nezaustavljivo iz (izbornog) poraza u poraz, pretvara u agoniju, s dobrim izgledima da potonu u beznačajnost ili čak nestanu s političke scene. Pogledajte šta se, na primer, dogodilo sa konzervativcima i socijalistima bivših (maleroznih) francuskih predsednika Nikole Sarkozija i Fransoa Olanda…\nReka birača kreće, ostavljajući tradicionalne, često okoštale i birokratizovane stranke, na sprudu, očigledno drugim tokom, rađajući nove političke fenomene, politički neprofilisane građanske pokrete. S manje ili više uspeha, oni niču širom Evrope, sa zajedničkim imeniteljem: najčešće su plod protesta, frustracije i ogorčenja izraženog prema tradicionalnim strankama, omraženom „starom kastom“. Da spomenem, u tom kontekstu, samo neke od njih: italijanski (masovan i bučan) pokret „Pet zvezdica“, španski levičarski protestni „Podemos“ („Možemo“) i grčku, takođe levičarsku „Sirizu“, s njenim harizmatičnim i maleroznim liderom Ciprasom.\nZašto maleroznim? Cipras je stekao ogroman politički kapital suprotstavljajući se srčano nemilosrdnom diktatu štednje od strane „trojke“, MMF, Evropske centralne banke i briselske administracije, braneći energično plate i penzije („Siriza“ je sa zanemarljivih 3,5 procenata stigla do impresivnih 35,5 odsto glasova i vlasti). Promenio je, međutim, radikalno i neočekivano 2015. kurs, očigledno ucenjen: postao je izvršilac rigoroznih naloga famozne „trojke“ i posle poraza na izborima za Evropski parlament bio prinuđen da ide na (po svemu sudeći gubitničke) prevremene izbore.\nJedan od takvih fenomena, francuski „En marche“ („U pokretu“) napravio je zaista političko čudo: lansirao je u maju 2017, na prepad, bez stranačke infrastrukture, u Jelisejsku palatu najmlađeg „stanara“ u njenoj istoriji Emanuela Makrona. Osvojivši 312 od 577 mesta u Nacionalnoj skupštini, Makron je silovito krenuo u (pre)ambiciozne poduhvate: da radikalno reformiše Francusku, posebno njeno tržište rada, kako bi je, napokon, učinio konkurentnom prema susedu na Rajni, Nemačkoj i još radikalnije (trenutno paralisanu i haotičnu) Evropsku uniju.\nNjegov entuzijazam su, pre nego što je stigao da napravi prve konkretne korake u tom pravcu, ohladili, kad je reč o unutrašnjim reformama, „Žuti prsluci“ na pariskim ulicama, a kad se radilo o Makronovim evropskim ambicijama, „iscrtanim“ u čuvenom predsednikovom govoru na Sorboni, naglašeno uzdržana i skeptična Angela Merkel.\nUvereni su da, uprkos drami SPD, u Nemačkoj ima dovoljno (levih) snaga koje bi mogle da se okupe: Sara Vagenkneht i Oskar Lafonten\nLIDERSKE SUREVNjIVOSTI Javno se baratalo sa činjenicom da su tu odbijajuću uzdržanost motivisali drukčiji nemački interesi, posebno kad se radilo o (radikalnom) preoblikovanju evrozone, a u potaji se, medijski, spekulisalo s neskrivenom liderskom surevnjivošću: kancelarka, navodno, nije baš bila raspoložena da neprikosnovenu poziciju (o)lako prepusti novoj francuskoj političkoj zvezdi.\nS entuzijazmom s kojim je jurišao (uspešno) na predsednički tron, Makron je ušao, ovoga puta manje uspešno (preciznije: neuspešno), u prvi važan test sopstvene političke moći i realne snage pokreta koji ga je lansirao u orbitu. Kampanju za Evropski parlament dramatično je zaoštrio, kao pitanje biti ili ne biti, kao pitanje EU sudbine, i izgubio, istina „na poene“, tesno ali za toliko uloženu energiju gorko: Makronov pokret pobedila je naglašeno evroskeptična formacija Marin le Pen.\nNajnoviji u nizu političkih pokreta je, za ovu priču, najinteresantniji: reč je o nemačkom levičarskom pokretu (s pokličem) „Ustajte“ čiji cilj je da podstakne, i obezbedi, premoć levih političkih snaga u Bundestagu, uprkos činjenici što se decenijski simbol levice, najstarija nemačka politička stranka, Socijaldemokratska partija Nemačke (SPD), koju posleratne generacije najčešće i najviše poistovećuju s Vilijem Brantom, stropoštava u politički ambis: posle serije bolnih poraza na pokrajinskim izborima, debakla na izborima za Bundestag, socijaldemokrate su i na izborima za Evropski parlament doživele šokantni poraz. Taj poraz nije mogla da preživi Andrea Nales, prva žena u istoriji ove nekad tako uvažavane i uticajne stranke, koja je dala nekoliko kancelara (Vilija Branta, Helmuta Šmita i Gerharda Šredera) i koja poslednjih godina deli vlast, u okviru „velike koalicije“, sa konzervativcima Angele Merkel.\nPokret „Ustajte“ lansirao je bračni par Sara Vagenkneht i Oskar Lafonten. Uvereni su da, uprkos drami SPD, u Nemačkoj ima dovoljno (levih) snaga koje bi mogle da se okupe, i formiraju većinu, na platformi koja, između ostalog, insistira na sledećim principima: uvođenje (napuštenog) sistema socijalne zaštite, ograničavanju maksimalnih cena stanarina i stambenog prostora (koje su u gradovima eksplodirale), zabrani angažovanja nemačkih vojnika u ratovima u inostranstvu i obustavljanje „agresivne politike“ prema Rusiji.\nPošlo joj je za rukom nemoguće – da pomiri političke polove, krajnje levo i krajnje desno: Mete Frederiksen\nSTRANAČKI ANIMOZITETI Teoretski, i matematički, za stvaranje takve većine postojala je mogućnost i ranije, pod uslovom da se udruže socijaldemokrate (trenutno partneri vladajuće koalicije), opozicione stranke Zeleni i Levica. Do toga nikad, međutim, nije došlo: animoziteti između dve „crvene“ stranke, SPD i još „crvenije“ Levice predstavljali su nepremostivu prepreku. A u tome je posebnu ulogu igrao upravo „slučaj Lafonten“.\nRadi se o, nesporno, politički najtalentovanijem među čuvenim Brantovim „političkim unucima“, jednom od „divova SPD“, kako ga je ovih dana označio „Dojče vele“: trinaest godina bio je (kao najmlađi) pokrajinski premijer (Sar), lider stranke, kandidat za kancelara na prvim izborima posle ujedinjenja (1990), lider stranke koji je okončao vladavinu „večitog kancelara“ (šesnaest godina), konzervativca Helmuta Kola.\nKancelarski tron prepustio je Gerhardu Šrederu, da bi, na opšte iznenađenje, nekoliko meseci potom, demonstrativno napustio sve funkcije: „superministra“ (finansija), predsednika partije i poslanika u Bundestagu. Nije se slagao s neoliberalnom politikom kancelara Šredera (od koje se stranka, gubitkom svog tradicionalnog biračkog izvorišta, radnika i siromašnijih slojeva, nikad nije oporavila) i posebno ratne politike tandema Šreder–Fišer. Lafonten se, naime, oštro protivio angažovanju Nemačke u agresiji na Saveznu Republiku Jugoslaviju. Učestvovao je u demonstracijama protiv bombardovanja Srbije koje su organizovali predstavnici Saveza nemačkih sindikata.\nSPEKULACIJE O LAFONTENU Lafonten je u maju 2005, posle (gotovo) četrdeset godina članstva, takođe demonstrativno napustio Socijaldemokratsku partiju. Priključio se nešto kasnije Izbornoj alternativi za socijalnu pravdu (njoj je bio potreban tako harizmatičan lider), nastalu, uglavnom, od razočaranih članova SPD i sindikalnih aktivista, a koja se 2007. stopila sa strankom Partije demokratskog socijalizma (PDS) u stranku Levice. Bio je njen lider i poslanik u Bundestagu do 2009, a od tada je šef poslaničkog kluba Lavice u pokrajinskom parlamentu (zavičajnog) Sara.\nNjegova supruga Sara Vagenkneht (otac Iranac, majka Nemica) kopredsednik je Levice i šef poslaničkog kluba stranke u Bundestagu. Poslednjih dana dosta se spekuliše o mogućem „pomirenju“ Lafontena i njegove nekadašnje stranke SPD. Lafonten sam, bar tako tvrdi, ne pomišlja na povratak u stranku koju je nekada uspešno vodio. Stalo mu je, međutim, da se oko pokreta „Ustajte“ formira većina koja bi se angažovala za više socijalne pravde i jednakosti (dosad je na delu „većina u Bundestagu koja razara socijalnu državu“), miroljubivu spoljnu politiku (umesto njene militarizacije) ekologiju koja se ne bi ograničila na kozmetičke korekcije.\nLafontenova supruga je uverena da od projekta eventualnog spajanja SPD i Levice u ovom času nema ništa, sve dok se socijaldemokrate ne odreknu (famozne) Šrederove Agende 2010, radikalne reforme tržišta rada, koja je najteže pogodila tradicionalne birače i pristalice ove stranke.\nU traganju za novim „licima“ Socijaldemokratske partije, licitiranja se sve učestalije zaustavljaju na provokativnom šefu stranačkog podmlatka: Kevin Kinert\nTRAGANjE ZA NEPOTROŠENIM LICIMA U grozničavom traganju za mogućim izlaskom iz duboke krize koja potresa Socijaldemokratsku partiju, čije su se „političe akcije“ trenutno sunovratile u opticaju su razni scenariji, kadrovski i programski, nijedan bez rizika.\nKad je reč o kadrovima, Socijaldemokratska partija je dobar primer teze da se po učestalim smenama lidera može zaključiti da u stranci nešto ne valja, a na kormilu nekad velike stranke posle (takođe velikog) Vilija Branta (vodio je SPD četvrt veka) gotovo niko nije isterao makar jedan četvorogodišnji mandat. U traganju za novim, nepotrošenim „licima“, licitiranja se sve učestalije zaustavljaju na (pre)mladom (dvadeset devet godina) za takvu funkciju Kevinu Kinertu, provokativnom šefu stranačkog podmlatka (Jusosi).\n„Špigl“ mu je u broju od 8. juna posvetio glavnu priču i – naslovnu stranicu. Uz opasku da baratanje s njegovim imenom, kao mogućim, novim šefom partije, „govori o dramatici situacije“ u kojoj se ona nalazi i u kojoj je, eto, moguće i ono što je, koliko juče, bilo nezamislivo. A drama ove partije postaje, neizostavno, i drama sadašnje koalicione vlade: od sudbine SPD zavisi i kancelarska sudbina Angele Merkel.\nPUT IZ BESPUĆA U traženju puta iz bespuća, sve su glasniji zahtevi da SPD napravi zaokret ulevo i okrene se tradicionalnoj biračkoj „klijenteli“, ali, bar zasada, nema oko toga pune saglasnosti. Kao ni oko ideje da nemačke socijaldemokrate slede primer danskih kolega (jedan od retkih ohrabrujućih primera na apatičnoj evropskoj levici!). I taj recept je, međutim, skopčan s velikim rizicima.\nNaime, liderki danske Socijaldemokratske partije Mete Frederiksen (rođena 1977), pošlo je za rukom nemoguće – da pomiri političke polove, krajnje levo i krajnje desno. U ekonomiji je, tokom izborne kampanje, nastupala kao izvorni levičar, u imigrantskoj politici rigoroznija i desnija od desnih. Nemačke socijaldemokrate nisu, u tome, spremne da odu tako (pre)daleko.\nI dok rastu pritisci da SPD (s)krene ulevo, rastu pritisci i u Hrišćansko-demokratskoj uniji (CDU), koja takođe srlja iz izbornog poraza u poraz, da (s)krene udesno: kritičari Angele Merkel, a sve su glasniji, tvrde da je konzervativna stranka pod njenim (pre)dugim vođstvom izgubila svoj izvorni profil i otišla previše ulevo. I da je na jesen čekaju teški dani i iskušenja, s izborima u tri istočne pokrajine, Brandenburg, Tiringija i Saksonija. Tamo bi ultrakonzervativna Alternativa za Nemačku lako (posebno u ove dve poslednje) mogla da trijumfuje…\nProšlo je 33 godine od Maradonine “božije ruke”\nKRIZA MUŠKOG POLA U SAD\nKon: U Srbiju stiglo još 18.075 doza Pfizer/BioNTech vakcine\nRemi bez golova – Arsenal i Palas podijelili bodove


Siromašni region na periferiji nije dobar ni za koga - intervju sa Suzanom Grubješić | Talas.rs\nNema sumnje da poslednjih godina Evropska unija preispituje i postepeno menja svoj stav o daljem proširenju, naročito u pogledu država Zapadnog Balkana. Istovremeno, u Srbiji se nakon dužeg niza godina evropskih integracija menja mišljenje javnosti, ali i političkih partija, o tome koliko je članstvo u EU dostižno i da li je nas ono čeka u bližoj budućnosti.\nO evropskoj perspektivi Zapadnog Balkana, mišljenju građana i kredibilitetu Evropske unije u regionu razgovarali smo sa Suzanom Grubješić iz Centra za spoljnu politiku.\nTalas: Da li zagovornici EU integracija u Srbiji imaju realističnu predstavu o EU? U kojoj meri pojednostavljeno gledamo na EU i kakav to uticaj ima na EU integracije?\nGrubješić: Rekla bih da evrorealisti, polako ali sigurno, postaju većina među zagovornicima evropskih integracija Srbije. To je dobro jer se oslobađamo starih, romantičarskih i idealističkih priča o „povratku kući“ i Evropskoj uniji kao univerzalnom leku za sve naše bolesti. Za Srbiju je Evropska unija političko obećanje i institucionalna nada, ali pre svega, racionalan strateški izbor. Sve više ljudi prati šta se dešava u samoj Uniji, kako se ona menja i razvija i sa čime se sve suočava u tom procesu. Dobra informisanost je ključna za prevazilaženje predrasuda i banalizovanja bilo kakve debate o evropskoj integraciji Srbije.\nDa li, posle skoro 20 godina integracija, postoji nešto što bi trebalo da menjamo u načinu na koji gledamo na EU?\nDvadeset godina kasnije EU nije ista, a nismo ni mi. Ne možemo imati bolju prošlost, ali sigurno možemo bolju budućnost. Zato makar treba promeniti narativ, izbaciti iz upotrebe sve one izlizane fraze i floskule, nespretno prevedene sa engleskog i odustati od predviđanja godine članstva. Valjda smo do sada shvatili da ne možemo u EU ni kad hoćemo ni kako hoćemo i da niko za nas neće uraditi ono što ne uradimo sami za sebe. Ali, dokle god se govori da EU od nas samo nešto traži i zahteva, dotle ćemo imati alibi da mnoge stvari ostavljamo nedovršenim. A nedovršena država će teško postati evropska država, ravnopravna sa ostalima, posebna i svoja, ali ipak evropska.\nKoje grupe u Srbiji značajno više podržavaju članstvo u EU ili joj se više suprotstavljaju nego što je to slučaj sa prosekom populacije?\nLegitimno je biti i za i protiv članstva Srbije u EU, pogrešno je govoriti da EU nema alternativu, to je netačno. Ali, taj famozni “plan B” za Srbiju odbacuju sami građani, bez obzira na anti-Zapadnu ozlojeđenost koja je veća nego u drugim državama regiona. Sve ankete pokazuju da preko 50% građana Srbije podržava članstvo u EU, iako mnogi ne razumeju šta se podrazumeva pod neodređenim pojmom evropske integracije. Onih 50.000 koji svake godine iz Srbije odu u članice EU znaju zašto nisu otišli negde drugde.\nKako bi u odsustvu jedinstvene platforme EU za pristup Zapadnom Balkanu države Zapadnog Balkana, a pre svega Srbija, trebalo da postupaju da bi se približili nivou vladavine prava, slobode privrede i standarda koji postoji u EU – kako da ne gubimo vreme dok čekamo velike sile?\nVladavina prava i vladavina zakona jesu temelj i kičma uređenog i funkcionalnog društva i ne bi trebalo da zavise od toga da li će se EU u dogledno vreme širiti ili ne, već prevashodno od domaće političke volje da se primene najbolja rešenja iz evropske prakse. Kao i demokratija, vladavina prava je ideal kome treba stremiti i jedna od osnovnih evropskih vrednosti.\nNezavisno i odgovorno pravosuđe, poverenje u institucije, prihvatanje demokratskih načela, podela vlasti, sloboda izbora, profesionalni mediji, ljudska prava i slobode, borba protiv korupcije i organizovanog kriminala…čine najveći izazov na putu transformacije Srbije u razvijenu, “evropeizovanu” državu. Nesporno je da bi i građani Srbije želeli da žive u predvidivom i pravednom okruženju.\nDa li mislite da se dosadašnji pristup EU prema Zapadnom Balkanu pokazao kao preambiciozan i da li je pametnije strategiju fokusirati na manji broj stvari koje bi bile urađene kvalitetnije?\nBez obzira na to što EU poseduje iskustvo, instrumente, strateške koncepte i sredstva da zaista pomogne Zapadnom Balkanu, ona se opredelila za lagano kotrljanje regiona prema Briselu. To je oportuni i neambiciozni pristup koji sistematski podriva pro-evropske i reformske snage u regionu, a stav da je putovanje važnije od ishoda širom otvara vrata drugim akterima, koji se previše ne opterećuju vladavinom prava i demokratijom.\nKoja su polja u vezi sa EU integracijama gde je moguće postići veće napretke u relativno kratkom vremenskom roku? Gde integracije teku najsporije?\nNapredak je i moguće i poželjno postići u mnogim oblastima i u relativno kratkom roku. Donošenje zakona i podzakonskih akata uvek je bio lakši deo posla od primene. Uz vladavinu prava i rešavanje kosovskog pitanja kao najtežih i najkomplikovanijih, ekologija je odmah tu pored, ali se o njoj najmanje priča, osim na nivou incidenta ili kad aplikacije pokažu alarmantni nivo zagađenja vazduha. I dok EU lansira European Green Deal, mi se i dalje pravimo da problem ne postoji i komentarišemo posledice, ne baveći se uzrocima.\nŠta EU treba da uradi kako bi popravila svoj kredibilitet u regionu u kontekstu pada popularnosti EU u Srbiji, kao i izazova u okviru EU koji nemaju veze sa Srbijom?\nKrajnje je vreme da EU počne da ispunjava sopstvena obećanja prema regionu i da se fokusira na suštinski, a ne samo tehnički dijalog. Bez Zapadnog Balkana evropske integracije daleko su od dovršenih. Važnije od ceremonijalnog otvaranja poglavlja bilo bi donošenje kredibilnog ekonomskog plana za Zapadni Balkan i pristup strukturnim fondovima pre formalnog članstva. Od toga bi konačno i građani imali konkretnu korist, a region bi smanjio višedecenijsko zaostajanje za evropskim prosekom. Siromašni region na periferiji nije dobar ni za koga.\nTAGS: EU EU integracije Evropska Unija evropske integracije Srbija Zapadni Balkan


TRAMP NA TURNIRU SUMOA - Japanorama\n27/05/2019 27/05/2019 / NOVO\nAmerički predsednik Donald Tramp prisustvovao je 26. maja finalnoj borbi na turniru u drevnom japanskom rvanju – sumo i predao specijalni trofej pobedniku. Tramp je tako postao prvi predsednik koji je ne samo posmatrao sumo iz prvih redova, pored džinovskog ringa od gline, nego i uručio trofej, specijalno izrađen za tu svrhu u SAD.\nDonald Tramp je na sumo došao sa domaćinom predsednikom Šinzom Abeom i sa obe supruge, a sedeli su na najboljim mestima, u ložama u koje su ( zbog Trampa ) postavljene stolice umesto jastuka, na kojima se inače sedi na podu. Japanska asocijacija za sumo preduzela je posebne mere obezbeđenja, smanjivši broj karata u prodaji, kako bi uslovi za bezbednost bili bolji, ali i objavivši da je na tom finalnom meču zabranjeno ono što je ustvari tradicija – bacanje jastuka prema ringu u znak oduševljenja kad vaš favorit pobedi.\nFinalnom meču na jednom od šest godišnjih turnira u Sali Kokugikan prisustvovalo je oko 11 500 gledalaca, koji su teško došli do ulaznice, veoma skupe, ali i teško dostupne, jer ih za svoje službenike i prijatelje unapred otkupljuju velike kompanije.\nNa turniru je pobedio 25-godišnji borac Asanojama, kome je to prva pobeda od 11 turnira na kojima je do sada učestvovao. Asanojama je relativno niskog ranga maegašira, a pobedio je jednog od ozekija, jer “veliki šampion” jokozuna Kakurju nije ni stigao do finala. Asanojama je prvi pobednik turnira u sumou u novoj japanskoj eri Reiva, koja je tek započeta u maju, stupanjem na presto novog cara Naruhita.\nTramp će sledećeg dana biti primljen kod novog cara, čime će takođe na neki način ući u istoriju. Tokom četvorodnevne posete i teških razgovora oko japanskog suficita u trgovini u nekim oblastima, čini se sve da se zabavi javnost, pa je Tramp odigrao partiju golfa sa domaćinom Abeom ( to im je peta po redu tokom različitih poseta – ovoj je prisustvovao i japanski profesionalac u golfu svetski poznati Isao Aoki ), išli su na čizburger u američkom stilu, ali i na roštilj na japanski način.


DURAKOVIĆ I TABAKOVIĆ: VEĆINA GRUJIČIĆEVIH GLASAČA JE IZ SRBIJE | Hayat.ba\nOd tada se već primijetila organizirana aktivnost dovođenja ljudi koji po pravilniku izdatom od strane Ministarstva civilnih poslova BiH ostvaruju pravo na državljanstvo na osnovu pretka pa čak i do trećeg koljena dolaze osobe, ne samo da one nisu rođene u Srebrenici, već i njihovi očevi ni dedovi, već samo pradjedovi“, kaže Duraković.\nObzirom da je birački spisak direktno vezan za državljanstva i prebivališta, očito je da se to radi u saradnji institucija iz Srbije i entiteta Republika Srpska. Ovdje u Srebrenici je to posebno izraženo s obzirom da smo opština na granici sa Srbijom i da se tim inženjeringom fiktivnih državljanstava nastoji zadržati vlast. To je nešto na što mi ukazujemo. Nažalost, ako provjerimo procedure i zakone, ne možete naći uporište da to spriječite, ali sa nekog demokratskog i moralnog aspekta, to je orkestriran način izborne krađe na način da se obrazovani glasači prijavljuju ovdje kako bi bili organizovano dovedeni i da glasaju za određenu političku partiju koja vodi te aktivnosti“, ističe Duraković.\nTo su više nemoralne nego pravno neutemeljene aktivnosti, ali očito je ovo signal i za ministarstvo civilnih poslova da se revidiraju pravilnici koji su donošeni kao podzakonski akti. Iako Zakon o državljanstvu BiH to odbacuje, pravilnikom je dozvoljeno da osobe u trećem ili nekom koljenu ostvaruju to pravo na državljanstvo. Ono što ja znam je da nijedna bivša jugoslovenska republika ne dozvoljava takve prijave, ali u BiH je sam sistem poprilično štur i nestabilan, pa je i samo ministarstvo koje je donijelo takvu instrukciju ostavilo prostor za ovakve malverzacije. Cilj je očito jasan“, kaže on.\nZato su oni počeli kampanju iz Beograda i to govori o jednoj društvenoj nelogičnosti da kandidat za načelnika jedne lokalne zajednice vodi kampanju iz druge države. To govori da većina njegovih glasača živi u Srbiji i da će ovdje doći na dan izbora samo da glasaju“, zaključuje Ćamil Duraković.\nTo je u najmanju ruku nelogično da se čeka četiri godine, ili zapravo 54 godine, jer ti su ljudi u poznim godinama koji se upisuju u državljanstvo, i to je izborni inženjering u koji je uključen svaki sistem vlasti u RS-u od opštine, vlade, policije, predsjednice republike i vlasti susjedne države. Naravno, neko ima zadatak po uputama vlasti da te ljude u Srbiji identifikuje, pronađe i prikupi njihove adrese“, kaže Tabaković za Vijesti.ba.\nMUP RS-a je dio ovog štaba, otvorio je i stanično odjeljenje i CIPS kancelariju u Skelanima gdje ljudi predaju lične karte, a produženo je i radno vrijeme do 19 sati. To je dobro osmišljen sistem i to je dio plana B, jer Mladen Grujičić je narušio imidž i svaki odnos sa građanima Srebrenice, i Bošnjacima i Srbima, jer zbog njegovog rada, odnosno nerada, više Srba je napustilo Srebrenicu nego dok je Ćamil Duraković bio načelnik opštine“, ističe Tabaković.\nOvo je jedna nepravda prema stanovnicima Srebrenice, Bošnjacima pa i Srbima. Onaj ko ode po glasače u drugu državu, on je njima odgovoran što se pokazalo u prethodne četiri godine jer je Mladen Grujičić budžet trošio uglavnom na građane u Srbiji. Socijalna davanja i pomoć su išla uglavnom građanima Srbije, dok je lokalno stanovništvo i bošnjačko i srpsko bilo zapostavljeno, što je dovelo do nezadovoljstva, pa se krenulo u plan B dovođenja ljudi iz Srbije i da se pravi nekih novih 200, 300 glasača koji će zasigurno imati presudnu ulogu u izbornom rezultatu“, zaključio je Alija Tabaković.


Čovek bez sluha u klubu Gun (nagradna igra) - Rock SvirkeRock Svirke\nČovek bez sluha u klubu Gun (nagradna igra)\nU okviru svoje turneje ChBS u petak 17. februara, sviraće u klubu Gun. Kao predgrupa nastupiće bend Posno prase.\nPretprodaja karata po ceni od 400 dinara je u kafeu Šikarica, a početak je zakazan za 22h.\nI ove nedelje za najvernije fanove nova nagradna igra. Bend i izdavač njihovog albuma, Long Play, putem portala RockSvirke, nagradiće petoro koji su odlučili da budu na ovom koncertu, a pri tom i tačno odgovore na pitanje: Za koju pesmu sa novog albuma je bend snimio spot?\nOdgovore pišite u komentaru ispod teksta. Nagrada se preuzima lično u klubu Gun na dan koncerta zato zaista molimo sve čitaoce da budu fer i korektni i da ne odgovaraju na pitanje ako ne mogu doći na koncert. Dobitnici će biti obavešteni o detaljima na mail, a imena će biti objavljena i na facebook stranici RockSvirke.


Magazin online Stidljivost, tuga i usamljenost postaju mentalne bolesti! - 16 February 2012 - Magazin - Vojvodina Net\nStidljivost, tuga i usamljenost postaju mentalne bolesti!\nDepresija posle gubitka bliske osobe, dečja stidljivost, zasvisnost od interneta i mnogi oblici ponašanja koji su dosad smatrani samo neobičnim ili prolaznim stanjima, uskoro bi mogli da budu klasifikovani u SAD kao mentalna oboljenja.\nTo su smernice koje su predložene za izmenjeno peto izdanje Dijagnostičkog i statističkog priručnika mentalnih oboljenja (DSM5), koji su SAD važi za svojevrsnu “bibliju” u domenu mentalnog zdravlja, ali ima velikog uticaja i na rad evropskih psihijatara i psihologa.\nMada izmene o kojima je reč neće direktno uticati na ovdašnju kliničku praksu - koja se rukovodi drugačijim smernicama - eksperti tvrde da bi one u krajnjem rezultatu mogle da utiču na percepciju i način razmišljanja stručne javnosti, i na taj način nanesu nepopravljivu štetu.\nMilioni ljudi, između ostalog i u evropskim zemljama, zbog njih bi mogli da dobiju psijhijatrijske dijagnoze koje bi nepovoljno uticale na čitav njihov život. Stidljivost bi, tako mogla da postane društvena fobija, povučenost u sebe Aspergerov sindrom (autizam), tuga zbog gubitka bliske osobe depresija, i tako dalje.\nŠef Instituta za psihologiju Univerziteta u Liverpulu Piter Kidman smatra da bi to “patologizovalo čitav niz problema koji nikada nisu smatrani mentalnom bolešću. Mnogi koji su stidljivi, u žalosti, ekscentrični, ili imaju nekonvencionalan ljubavni život, iznenada bi dobili etiketu duševnih bolesnika”, smatra on, i dodaje da to “nije ispravno, nije tačno, i nije humano”.\nDrugi stručnjaci, pak, zameraju da bi nastojanje da se svakodnevni problemi ljudske duše strpaju u fioke medicinskih definicija doneli više štete nego koristi i da bi milioni ljudi zbog njih dobili pogrešne dijagnoze i pogrešnu terapiju, često i veoma jakim lekovima.\nOvakvo mišljenje deli i američki psihijatar Alen Fransis, sa Univerziteta Djuk u Severnoj Karolini, dodajući da će DSM5 “radikalno i bezobzirno proširiti granice psihijatrije”, dok njegov kolega Dejvid Atkins, sa Univerziteta Peperdin u Los Anđelesu, smatra, kao i mnogi drugi članovi Američkog udruženja psihijatara, da u osnovi novih smernica leži zalaganje farmaceutske industrije, koja na taj način želi da poveća prodaju svojih lekova.


O nama - FORUM\n1. Pravo na zadovoljenje osnovnih potreba podrazumeva dostupnost najnužnijih proizvoda i usluga: hrane, odeće i obuće, stambenog prostora, zdravstvene zaštite, obrazovanja i higijene.\n2. Pravo na sigurnost podrazumeva zaštitu od proizvoda, proizvodnih procesa i usluga štetnih po život i zdravlje.\n3. Pravo na informisanost podrazumeva raspolaganje činjenicama od značaja za pravilan izbor i zaštitu od nepoštene reklame, ili od oznaka na proizvodima koji mogu da dovedu u zabludu.\n4. Pravo na izbor podrazumeva mogućnost izbora između više proizvoda i usluga, po pristupačnim cenama i uz garantovano dobar kvalitet.\n5. Pravo da se čuje glas potrošača podrazumeva zastupljenost interesa potrošača u procesu donošenja i sprovođenja politike zaštite potrošača, kao i razvoja novih proizvoda i usluga.\n6. Pravo na obeštećenje podrazumeva dobijanje pravedne naknade za lažno prikazivanje svojstava proizvoda i usluga, nekvalitetnu robu ili nezadovoljavajue usluge.\n7. Pravo na obrazovanje podrazumeva sticanje znanja i sposobnosti potrebnih za pravilan i pouzdan izbor proizvoda i usluga, uz svest o odgovornostima i osnovnim pravima potrošača i načinima kako se ista mogu ostvarivati.\n8. Pravo na zdravu životnu sredinu podrazumeva život i rad u okruženju koje ne predstavlja pretnju zdravlju sadašnjih i budu ć ih pokolenja.\n9. aprila 1985. godine Generalna skupština UN je rezolucijom 39/248 usvojila Uputstvo za zaštitu potrošača . Uputstvo daje vladama, posebno zemljama u razvoju, okvire za razradu politike i zakonodavstva u oblasti zaštite potrošača. Ono takođe sugeriše i internacionalnu saradnju na tom planu. Pored mnogih ciljeva u oblasti zaštite potrošača, ovim uputstvom su proklamovana i osnovna prava potrošača koja vlade zemalja članica UN trebaju ispoštovati . U bivšoj Jugoslaviji, prava potrošača nisu nigde bila eksplicitno naznačena, a elementi zaštite potrošača su samo delimično bili ugrađeni u pojedina zakonska akta. Prethodni politički sistem i izvršna vlast, nisu hteli, ili nisu smatrali za potrebnim da se građani posebno zaštite u njihovoj ulozi potrošača. Time je, sa stanovišta vlasti, ta uloga bila minimizirana na zaštitu prava potrošača jedino, a i to delimično, sa stanovišta javne potrošnje i zadovoljenja nekih opštih principa kvaliteta roba i pružanja usluga. Sa stanovišta potrošača, mogućnost izražavanja njihovih stavova je bila skoro nikakva, a njihovo pojedinačno izražavanje mišljenja (zahtevi, žalbe, primedbe, sugestije ...) bilo je skoro zanemarljivo.\nF O R U M - N i š


Novi mopedi za postare u Kraljevu i Vrnjačkoj Banji\nTanjug 18. marta 2022. 16:34\nKRALJEVO – Vršilac dužnosti direktora Pošte Srbije Zoran Đorđević danas je u Kraljevu uručio ključeve 12 novih mopeda poštarima koji rade na teritoriji Kraljeva, Raške, Sjenice, Novog Pazara i Vrnjačke Banje.\nDo kraja marta će u radnu jedinicu „Kraljevo, Čačak“ stići ukupno 98 novih mopeda.\nMopedi su nabavljeni kako bi se modernizovala dostavna poštanska vozila, a javnom nabavkom koja je ugovorena krajem prošle godine predviđeno je da se nabave 1024 mopeda.\nOd ovog broja za jedinicu „Kraljevo, Čačak“ planirano je 98 novih mopeda, 61 za Kraljevo i 37 za Čačak, a prošle nedelje je već stiglo 18, od čega 12 za Kraljevo i šest za Čačak.\nOvi mopedi italijanske marke „Piago Liberty“ biće korišćeni za redovnu dostavu u seoskim područjima i zameniće stare, dotrajale mopede.\nReč je o najsavremenijim vozilima, sa emisijom gasova po Euro 5 standardima koji imaju multifunkcionalne prednje i zadnje nosače za pošiljke, ukupne nosivosti 65 kilograma, dok vodootporni kofer smešten na zadnjem nosaču ima kapacitet 70 litara.\nZahvaljujući takvim karakteristikama, novi mopedi obezbeđuju efikasniju dostavu pošiljaka, manju emisiju štetnih gasova, uštede u potrošnji goriva, bolje uslove rada zaposlenih i njihovu veću sigurnost u saobraćaju.\nĐorđević je tokom današnje posete Kraljevu i Vrnjačkoj Banji sa zaposlenima razgovarao o razvojnim planovima i aktivnostima za unapređenje njihovih uslova rada i materijalnog položaja, te unapređenju poštanskih usluga i upoznao ih sa daljim planovima kompanije.


Prenoćište Beograd centar - Pink apartmani Beograd\nZa sve one koji dolaze u Beograd a ne znaju gde da borave, donosimo listu apartmana - Prenoćište Beograd centar / Prenociste Beograd centar. Apartmani su prilagodjeni svim zahtevima i potrebama, i uz to nalaze se na ekskluzivnim lokacijama i nadomak lokacija kao sto su Knez Mihajlova ulica, Trg Republike, Narodna skupština, Slavija, Skadarlija i dr.\nBez obzira da li se u Beograd dolazi turistički ili poslovno, centar grada je mesto koje se ne može zaobići. Pink apartmani Beograd u svojoj ponudi imaju idealna mesta gde se može prenoćiti i svoj boravak učiniti još prijatnijim. Prenoćište u centru grada je pogodno i iz razloga što se na veliki broj značajnih lokacija moze stići peške, bez korišćenja prevoza.\nUkoliko ste zainteresovani za neku drugu lokaciju, celokupnu ponudu naših mesta za prenoćište možete pogledati na sledećem linku: svi apartmani.


Mjestimična magla u kotlinama | Zvornik Danas\nMjestimična magla u kotlinama\non: 25. априла 2017 In: INFOCENTAR, Stanje na putevima\nSaobraćaj se ovog jutra u Republici Srpskoj odvija po suvim i mjestimično vlažnim kolovozima, dok iz Auto-moto saveza /AMS/ Republike Srpske skreću pažnju na mjestimičnu maglu u kotlinama i duž riječnih tokova, a na dionicama koje prolaze kroz usjeke i pored kamenih kosina na moguće odrone kamenja ili zemlje na kolovoz.\nRadi postavljanja rasvjete na priključnoj rampi na auto-put biće izmijenjen režim saobraćaja na magistralnom putu Gradiška-Banjaluka, u mjestu Klašnice i saobraćaj će biti regulisan privremenom signalizacijom.\nU toku su radovi na izgradnji vijadukta „Mahovljani“ na dionici auto-puta Banjaluka-Prnjavor, zbog čega je petlja „Mahovljani“, zatvorena za sav saobraćaj, a vozači mogu koristiti petlju „Aleksandrovac“.\nZbog radova na izgradnji vijadukta na dionici magistralnog puta Nova Topola-Klašnice, na lokalitetu Mahovljanske petlje, od 23.00 do 5.00 časova obustavlja se saobraćaj u maksimalnom trajanju do 30 minuta, najviše četiri puta tokom ovog perioda.\nZbog izlaska mehanizacije angažovane na izgradnji auto-puta Banjaluka-Doboj, izmijenjen je režim saobraćaja na magistralnom putu Klašnice jedan-Prnjavor, te na regionalnom putu Prnjavor-Stanari kod Prnjavorske petlje.\nS ciljem bezbjednog odvijanja saobraćaja na auto-putu „9. januar“ Prnjavor-Doboj, uspostavljen je poseban režim saobraćaja u području petlji „Prnjavor“ i „Johovac“.\nNa dionici Brčko-Lončari, u naselju Gorice zbog radova je izmijenjen režim odvijanja saobraćanja.\nNa dijelu magistralnog puta Brčko-Bijeljina, u rejonu LJeljenče, u toku su radovi na sanaciji kolovoza, zbog čega se saobraćaj od 7.00 do 17.00 časova odvija naizmjenično, jednom trakom.\nZbog deminerskih radova privremene su obustave saobraćaja na regionalnom putu Doboj-Novi Maglaj u blizini naselja Rječica Donja od 7.00 do 16.00 časova u intervalima od 30 minuta obustave i 10 minuta propuštanja saobraćaja.\nZbog radova na bušenju i miniranju terena na dionici magistralnog puta Rogatica-Ustiprača u mjestu Dub povremene su obustave saobraćaja u trajanju od pet do 15 minuta u periodu od 9.00 do 10.00 i od 14.00 do 17.00 časova.\nNa regionalnim putevima Karanovac-Kneževo u mjestu LJubačevo i dionici Ukrina-Gornja Vijaka zbog aktiviranog klizišta saobraća se jednom saobraćajnom trakom naizmjenično.\nNa putevima u Federaciji BiH intenzitet saobraćaja pojačan je u jutarnjim satima u gradskim centrima.\nZbog radova na pruzi Sarajevo-Čapljina, danas je od 11.00 do 11.30 časova najavljena potpuna obustava saobraćaja u mjestu Aleksin Han na magistralnom putu Jablanica-Mostar.\nNa dionicama gdje se izvode sanacioni radovi postavljena je privremena saobraćajna signalizacija, čije poštovanje je obavezno, uključujući dionice auto-puta Butila-Sarajevo zapad-Lepenica /vijadukt Bojnik i radovi u blizini tunela Igman/ i Zenica Jug-Kakanj u mjestu Donji Tičići, kao i magistralne puteve Tuzla-Priboj, Tuzla-Kalesija, Bugojno-Kupres, Jablanica-Mostar i Žepče-Maglaj.\nZbog radova koji još traju na području Hrvatske, povremeno se na graničnim prelazima Brod-Slavonski Brod i Orašje-Županja formiraju duže kolone vozila.\nZbog radova u Crnoj Gori, na graničnom prelazu Klobuk /Ilino Brdo-Vilusi/, saobraćaj se obustavlja od 9.00 do 11.00 i od 13.00 do 15.00 časova.